Hanya tiga kaunter kerajaan dibuka ketika PKPD
Oleh MOHD. HUSNI MOHD. NOOR

3 Julai 2021, 5:31 pm
PUTRAJAYA – Hanya tiga perkhidmatan kaunter kerajaan dibenarkan beroperasi sepanjang pelaksanaan Perintah Kawalan Pergerakan Diperketatkan (PKPD) khususnya di Kuala Lumpur dan Selangor.
Ketua Setiausaha Negara, Tan Sri Mohd. Zuki Ali berkata, ia termasuk perkhidmatan kesihatan, balai polis dan pintu-pintu masuk antarabangsa (melibatkan urusan perkastaman, imigresen serta kuarantin).
Katanya, arahan itu dikeluarkan susulan pelaksanaan PKPD di mukim-mukim Selangor dan beberapa lokaliti di Wilayah Persekutuan Kuala Lumpur bermula 3 hingga 16 Julai ini.
Beliau berkata, arahan itu juga terpakai kepada semua kawasan yang dilaksanakan PKPD di beberapa lokasi dan daerah serta mukim di seluruh negara. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Aksi ‘frontliners’ berjoget undang sebak
Oleh MOHD RIDZAUDDIN ROSLAN

3 Julai 2021, 4:28 pm
PETALING JAYA- Gelagat sekumpulan petugas barisan hadapan berjoget sambil mengenakan pakaian perlindungan diri (PPE) bagi menghiburkan penduduk di sebuah kawasan perumahan mengundang sebak dalam kalangan orang ramai.
Video berdurasi 45 saat yang dikongsi seorang pengguna Twitter @brgsjks bukan sahaja menunjukkan petugas barisan hadapan berjoget malah tindakan mereka seolah-olah mahu memberikan semangat kepada penduduk.
Berdasarkan video terbabit, rata-rata penduduk dilihat berada di rumah masing-masing dan hanya petugas barisan hadapan sahaja berada di luar premis.
Menurut seorang pengguna Twitter, @MatYiie, dia selalu berasa benci apabila melihat orang berjoget tanpa hala tuju seperti video yang dipaparkan itu.
“Tapi bila tengok frontliners ini buat, aku rasa gembira, kagum dan sebak sebab tahu mereka bekerja lebih daripada sepatutnya. Mereka sudah terlampau penat, moga Allah mudahkan semua urusan mereka,” katanya.
@ChBursaDaughter pula menyifatkan dia berasa sebak selepas melihat usaha petugas barisan hadapan untuk mengurangkan tekanan orang awam.

“Kenapa sebak ini? Sampai macam itu sekali frontliners kita berusaha untuk tak nak bagi orang awam sedih.
“Kalau semua mahu tahu, nak bagi imunisasi badan kita kuat, bukanlah makanan semata-mata sebaliknya emosi juga main peranan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Taktik bungkus ganja bersama mi segera dibongkar
Oleh ALICIA JOHNY KUEH

3 Julai 2021, 4:41 pm
SARIKEI – Jabatan Kastam Diraja Malaysia (JKDM) Sarawak berjaya mematahkan satu cubaan menyeludup dadah jenis ganja dengan menggunakan khidmat kurier pada Khamis lalu.
Pengarah JKDM Sarawak, Herman Shah Abdullah berkata, pegawai Unit Pos Bungkusan, Stesen Sarikei membuat pemeriksaan terhadap satu bungkusan yang dikrar bahan makanan yang tiba dari semenanjung Malaysia pada pukul 11 pagi.
“Pemeriksaan ke atas bungkusan yang berisi mi segera tersebut membawa kepada penemuan tiga bungkusan plastik lutsinar dipercayai ganja seberat 30 gram bernilai RM1,500.
“Usaha mengesan pemilik bungkusan sedang giat dijalankan,” katanya dalam satu kenyataan hari ini.
Kes disiasat di bawah Seksyen 39A(1) Akta Dadah Berbahaya 1952 – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


5 negeri beralih ke fasa kedua
Oleh MUHD AFIQ AL-HAFIZ MAT YUSOF

3 Julai 2021, 4:10 pm
PETALING JAYA – Lima buah negeri yang terdiri daripada Kelantan, Terengganu, Perak, Pahang dan Perlis akan beralih ke fasa kedua Pelan Pemulihan Negara(PPN) selepas memenuhi semua nilai ambang yang ditetapkan.
Menteri Kewangan, Tengku Datuk Seri Zafrul Tengku Abdul Aziz berkata, kelima-lima negeri ini mencatatkan mencatatkan liputan vaksin lengkap melebihi 10 peratus.
“Nilai ambang merujuk kepada satu bentuk indikasi bagi membolehkan sesebuah negeri beralih daripada satu fasa ke fasa seterusnya menerusi Pelan Pemulihan Negara (PPN).
“Nilai ambang terbabit merangkumi tiga indikator iaitu purata kes harian Covid-19, penggunaan katil di Wad ICU dan kadar vaksinasi,” katanya ketika sidang akhbar di sini hari ini.
Mengulas lanjut, terdapat empat fasa yang akan digunakan dalam Pelan Pemulihan Negara.
“Fasa pertama membabitkan Perintah Kawalan Pergerakan (PKP) menyeluruh, perkhidmatan perlu sahaja manakala fasa kedua membabitkan perluasan senarai positif sektor ekonomi; sektor sosial kekal tutup.

“Bagi fasa 3 pula, pendekatan senarai negatif sektor ekonomi: sektor Sosial dibuka secara berperingkat. fasa keempat, pembukaan penuh sektor ekonomi dan sektor sosial,” jelasnya. -K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Parlimen Kuala Nerus tubuh pasukan khas hulur bantuan
Oleh MOHD AZLI ADLAN

3 Julai 2021, 4:32 pm
KUALA NERUS – Pusat Khidmat Parlimen Kuala Nerus menubuhkan pasukan khas bagi memberi bantuan kepada mana-mana penduduk daerah ini yang kesempitan dan kehabisan makanan ekoran pelaksanaan Perintah Kawalan Pergerakan (PKP) Penuh.
Ahli Parlimen Kuala Nerus, Datuk Dr. Mohd Khairuddin Aman Razali berkata, pasukan khas tersebut akan terus ke rumah keluarga terlibat untuk menghulurkan bantuan sebaik dimaklumkan.
“Tidak perlu angkat bendera putih, hubungi sahaja pasukan kerja Parlimen Kuala Nerus. Cukuplah kesusahan anda diketahui kami yang akan segera menghulurkan bantuan.
“Saya bukan apa, bimbang niat (kibar) bendera putih ini disalah erti sehingga melukakan hati jiran tetangga kerana dianggap seolah-olah tidak prihatin antara satu sama lain,” katanya kepada Kosmo! di sini hari ini.
Mohd. Khairuddin yang juga Menteri Perusahaan Perladangan dan Komoditi berkata, setakat ini, Pusat Khidmat Parlimen Kuala Nerus telah menerima 7,300 permohonan bantuan daripada penduduk daerah itu.
Jelasnya, sebahagian besar permohonan tersebut telah dipenuhi tidak termasuk kepada 60 pemandu teksi lapangan terbang dan 17 pengusaha bot penambang sekitar daerah itu yang menerima bantuan bakul makanan secara bulanan.

“Wakil Parlimen yang boleh dihubungi ialah Dewan Undangan Negeri (DUN) Buluh Gading (013926773), DUN Tepoh (0139287731), DUN Bukit Tunggal (019-9367731) dan DUN Seberang Takir (0192937731).
“Bagi perantau yang menetap di luar Kuala Nerus pula boleh hubungi 0192917731,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Buang malu, Ratu Dangdut jual ‘nasi minyak dangdut’
Oleh MOHD. HAIKAL ISA

3 Julai 2021, 4:20 pm
PETALING JAYA – Demi kelangsungan hidup yang semakin getir disebabkan pandemik Covid-19, Ratu Dangdut Malaysia, Amelina mengambil keputusan menjalankan perniagaan kecil-kecilan menjual nasi minyak.
Menamakan juadah enak air tangannya sendiri sebagai ‘nasi minyak dangdut’, Amelina atau nama sebenarnya, Norazlina Amir Sharipuddin, 47, berpendapat waktu sekarang, semua orang terkesan dan tidak salah berusaha demi menjana pendapatan.
“Kadang-kadang, apapun yang terjadi mahu yang baik atau buruk ada hikmahnya. Pada masa sama, kita muhasabah diri.
“Berprasangka baik dengan Allah itu adalah jalan yang terbaik buat kita. Sudah puas menangis, dah puas marah tapi keadaan makin parah,” kata penyanyi yang cukup sinonim dengan lagu Asyik itu.
Ujar Amelina lagi, dirinya sendiri tidak malu meletakkan diri dalam keadaan susah, buang rasa ego dan sifat pentingkan diri andai ada berpendapat golongan artis yang selalunya bergelumang dengan dunia glamor ‘tiada kelas’ sekiranya menjual nasi minyak.
“Sudah cukup untuk kita hilangkan ego, letakkan diri di bawah, buang jauh-jauh rasa pentingkan diri dari segala peringkat tak kiralah yang berpangkat atau rakyat biasa.

“Kita sama-sama cuba untuk permudahkan segalanya. Yang ada lebih, bantulah mereka yang tiada. Berusahalah dan bagilah semangat kepada yang sudah mula hilang semangat hidup,” katanya.
Tambah ibu kepada enam cahaya mata itu, tidak pernah terlintas dalam fikirannya bahawa suatu hari akan berniaga makanan hasil air tangan sendiri.
“Satu perkara yang saya tak pernah fikir adalah nak berniaga daripada ‘air tangan’ sendiri.
“Dahulu memang tiada keyakinan sebab selalu pegang mikrofon sahaja takut kalau pegang sudip tak sedap. Tapi, Alhamdulillah kata pelanggan yang rasa sedap nasi minyak, sesedap suara saya,” ujarnya lagi.
Buat mereka yang ingin merasa air tangan Amelina, boleh membuat tempahan menerusi talian 0198915509.
Mula aktif mengiklankan cabang rezeki baharunya menerusi Instagram sejak semalam, nasi minyak versinya terdiri daripada lauk ayam masak merah, salad dan pecal timun. – K! ONLINE


Berita gembira buat pasangan jarak jauh
Oleh MUHD AFIQ AL-HAFIZ MAT YUSOF

3 Julai 2021, 4:23 pm
PETALING JAYA – Kerajaan hari ini mengumumkan pergerakan rentas negeri dan daerah dibenarkan bagi pasangan jarak jauh dalam Fasa Kedua Pelan Pemulihan Negara (PPN).
Menteri Kanan (Keselamatan), Datuk Seri Ismail Sabri Yaakob berkata, kebenaran itu bagaimanapun harus mendapatkan kelulusan dari Polis Diraja Malaysia (PDRM).
“Saya percaya ramai pihak yang mahu mendengar mengenai pergerakan rentas negeri dan daerah membabitkan pasangan jarak jauh. Saya sendiri ada menerima banyak rayuan berhubung perkara ini.
“Justeru, bagi fasa dua ini, kita akan membenarkan pasangan jarak jauh untuk merentas negeri dan daerah namun membabitkan kes kecemasan dan keperluan khas dengan mendapatkan kelulusan dari pihak polis,” katanya ketika sidang akhbar bersama Menteri Kewangan, Tengku Datuk Seri Zafrul Tengku Abdul Aziz di sini hari ini. -K! ONLINE


Gempar penemuan mayat berhampiran pasar malam
Oleh IVAN AMIRUL

3 Julai 2021, 4:47 pm
RANAU – Penduduk sekitar pekan Ranau digemparkan dengan penemuan mayat seorang lelaki warga asing di kawasan semak berhampiran kawasan pasar malam semalam.
Ketua Polis Daerah Ranau, Deputi Superintendan Simiun Lomudin berkata, lelaki berkenaan dipercayai dibunuh berikutan terdapat kesan kecederaan pada mayat.
Menurutnya, siasatan awal mendapati terdapat kesan kecederaan di kepala dan badan dipercayai ekoran dipukul dengan objek tumpul.
“Mangsa adalah seorang warganegara Filipina berumur 30-an dan bekerja sebagai buruh kasar.
“Lelaki terbabit dipercayai dibunuh antara pukul 11.30 pagi sehingga 1 petang semalam,” katanya dalam kenyataan hari ini.
Mengulas lanjut, Simiun menyatakan siasatan juga mendapati kejadian berlaku dipercayai berpunca daripada kejadian pergaduhan yang bermotifkan cemburu.

Beliau berkata, mengikut keterangan ahli keluarga mangsa, lelaki terbabit keluar bertemu dengan seorang wanita yang dikenali suspek.
“Suspek juga dikenalpasti sebagai seorang warga asing dan dipercayai sudah melarikan diri selepas pergaduhan terbabit.
“Usaha memburu suspek sedang giat dijalankan dan siasatan dilakukan mengikut Seksyen 302 Kanun Keseksaan,” katanya.
Sementara itu, Simiun meminta orang awam yang mempunyai maklumat berkaitan kejadian itu supaya tampil ke balai polis berhampiran untuk membantu siasatan. – K! ONLINE


Hiasan warna terang buat rumah ceria
Oleh KHAIRIYAH HANAFI

3 Julai 2021, 3:43 pm
SIAPA tidak kenal dengan akaun instagram @wawalittlehome.
Popular dalam kalangan peminat dekorasi kediaman tanah air terutamanya suri rumah, kotak-kotak yang mempamerkan keindahan susun atur teres dua tingkat di Bandar Saujana Putra, Jenjarom, Selangor sering menjadi sumber inspirasi umum dalam menata rias kediaman masing-masing.
Susun atur dan padanan warna yang dipilih bagi menyerikan keseluruhan ruang kediaman berkeluasan kira-kira 140 meter persegi ini begitu manis dan versatil sehingga mampu membangkitkan suasana ceria dan tenang pada sesiapa sahaja.
Pendek kata, sekali pandang, pasti jatuh cinta.
Akui pemiliknya, Nor Salwati Che Harun, akuan @wawalittlehome yang dibuka pada tahun 2018 itu bertujuan untuk berkongsi hasil dekorasi dan susun atur rumah bersama suami tercinta, Mohd. Arrazzaq Zahari selain dijadikan sebagai platform bertukar pendapat bersama rakan-rakan instagram yang ada minat sama.
Biarpun dilihat pakar dalam hal-hal berkaitan dekorasi rumah, namun wanita yang mesra disapa Wawa ini berkata, sebelum ini dia bukanlah seorang yang mempunyai ilmu dalam bidang tersebut.
“Enam tahun lalu ketika baru berpindah ke kediaman ini, saya langsung tidak mempunyai ilmu atau pengalaman berkaitan dekorasi dan susun atur kediaman.

“Saya tidak mempunyai konsep khusus untuk menghias rumah.
“Kebetulan saya suka warna putih dan siapa sangka, ia mempengaruhi tema kediaman kerana kebanyakan perabot menggunakan rona itu,” katanya.
Kongsi Nor Salwati, minatnya dalam dekorasi mula bercambah sekitar 2018. Lantaran, ibu kepada dua cahaya mata itu mula ‘menggali’ ilmu berkaitan dekorasi serta susun atur kediaman.
Ketika mencari idea berkaitan dekorasi menerusi bahan bacaan, dia mula menyedari minatnya lebih menjurus kepada kediaman berkonsepkan Scandinavian.
RONA putih dan natural yang diterapkan pada sudut ruang makan tampak menyerlah dengan selitan pokok artifisial rona hijau.
“Reka bentuk Scandinavian menekankan konsep ruang yang terang, terbuka dan minimalis. Selain itu, warna natural seperti putih dan warna kayu dengan tambahan sedikit warna terang menghidupkan suasana ruang.
“Bagaimanapun, bagi menambah sokongan kepada elemen semula jadi, material utama seperti perabot, lantai dan barang hiasan banyak menggunakan material berasaskan kayu,” ujarnya.
Sesuai dengan konsep Scandinavian, Wawa memilih rona-rona cerah seperti putih, beige, hitam dan warna kayu untuk menyerikan keseluruhan ruang.
Tidak mahu ruang kelihatan mendatar, Wawa menggabungkannya dengan warna terang atau pastel seperti kelabu, merah jambu dan hijau firus untuk menghidupkan tema tersebut.
Begitupun tambah Wawa, kebanyakan warna pop-up yang digunakan untuk melengkapkan warna putih di sesuatu ruang ialah merah jambu.Ini memandangkan ia merupakan warna kegemarannya.
Menurut Wawa lagi, dekorasi di setiap ruang dalam kediamannya dibuat secara berperingkat yang mana dia akan fokus dan menyelesaikan dekorasi di satu-satu ruang sebelum beralih kepada ruang lain.
“Saya mengambil masa agak lama untuk mencari idea yang sesuai. Bagi menyiapkan dekorasi dan susun atur di sesuatu ruang, biasanya saya bergantung kepada kedudukan kewangan dan juga idea.
“Sehingga kini, hampir kesemua ruang di rumah ini selesai dihias melainkan bilik tidur anak lelaki saya dan porch rumah.
“Bagi saya, dalam dekorasi kita tidak boleh tergesa-gesa kerana bimbang akan melakukan keputusan salah,” tambahnya.
Cerita Wawa lagi, kebanyakan idea dekorasi diperolehnya daripada Google, Pinterest dan media sosial.
PALITAN rona merah jambu pada ruang belajar anak mewujudkan suasana ceria dan ini membangkitkan mood untuk mengulang kaji pelajaran.
Begitupun akuinya, dia kerap membaca blog dan melihat idea susun atur kediaman dari luar negara.
“Saya sangat suka melihat cara susun atur mereka. Jadi, saya cuba mengikutinya setakat termampu. Bermula dengan susun atur, perlahan-lahan saya melihat idea-idea dekorasi dan hiasan dalaman lain.
“Kadangkala, ada idea dekorasi cantik dalam majalah atau gambar di media sosial, tetapi tidak semua sesuai dengan konsep rumah kita. Semuanya banyak bergantung kepada ruang, warna dan kebolehupayaan individu memperoleh perabot atau barang hiasan,” terangnya.
Menurut Wawa, dia mahukan keluarganya sentiasa gembira ketika berada di rumah memandangkan dekorasi yang ditampilkan itu sebahagian daripada terapi mata untuk mereka sekeluarga.


Bendera putih: Terserah mufti beri pandangan
Oleh ZAKKINA WATI AHMAD TARMIZI

3 Julai 2021, 4:13 pm
PORT DICKSON – Terserah kepada mana-mana mufti di negeri masing-masing untuk menyatakan pandangan mereka mengenai kibaran bendera putih yang dijadikan kempen di media sosial sebagai usaha menzahirkan kesusahan hidup yang dihadapi untuk meminta bantuan.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, walaupun mungkin terdapat perbezaan pendapat mengenai hal itu, apa yang lebih penting adalah membantu masyarakat yang dalam kesusahan.
“Saya serahkan kepada sahibus samahah datuk-datuk mufti, saya tengok banyak pndangan mereka, yang saya katakan tadi kita bantu, matlamat kami, kami bantu seadanya,” katanya ketika ditemui pemberita selepas menyerahkan sumbangan Inspirasi Prihatin Yayasan Pembangunan Ekonomi Islam Malaysia (Yapeim) di Pasir Panjang, dekat sini hari ini.
Baru-baru ini, Jabatan Mufti Negeri Pulau Pinang tidak bersetuju dengan cadangan mengibarkan bendera putih kerana muftinya, Datuk Seri Dr. Wan Salim Wan Mohd. Noor berkata, pihaknya beranggapan tindakan sedemikian tidak wajar dilakukan kerana mencerminkan sikap berputus asa dan mengalah terhadap situasi yang dihadapi.
Bagaimanapun, Wan Salim kemudiannya memohon maaf kepada semua pihak atas kekeliruan yang timbul berhubung kenyataan beliau itu dan tegasnya, kenyataannya adalah semata-mata didorong kebimbangan ia boleh menggugat akidah seseorang Muslim.
Dalam pada itu, menurut Zulkifli, Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) yang bersidang baru-baru ini memutuskan ibadat korban adalah dibenar untuk dilaksanakan termasuk di kawasan dikenakan Perintah Kawalan Pergerakan Diperketatkan (PKPD).

Namun begitu, jelas beliau, mestilah mengikut tiga pilihan prosedur operasi standard (SOP) ibadah korban itu yang diwartakan oleh Majlis Keselamatan Negara (MKN) selain nasihat daripada mufti-mufti setiap negeri. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mangga berharga RM1,000 sebiji
Oleh KOSMO!

3 Julai 2021, 4:42 pm
JABALPUR, INDIA – Seorang petani dari India tidak menyedari bahawa dia menanam pokok mangga spesies termahal di dunia sehinggalah ditawarkan harga lebih AS$283 (RM1,178)
untuk buah mangga tersebut, lapor akhbar New York Post kelmarin.
Sankalp Singh Parihar membeli anak pokok mangga tersebut daripada seorang lelaki warga asing yang ditemuinya di dalam kereta api semasa melakukan perjalanan kerana urusan perniagaan ke Chennai.
Ketika berbual-bual dengan lelaki tersebut, Sankalp ditawarkan untuk membeli anak pokok mangga itu pada harga AS$33 (RM137) sebaik memberitahu bahawa dia seorang petani.
Meskipun tidak pernah mendengar spesies buah tersebut, Sankalp membeli baka mangga itu untuk ditanam di kebunnya.
“Saya tidak tahu jenis mangga tersebut, namun saya menamakannya sebagai Damini bersempena nama ibu saya dan menanamnya di kebun.
“Saya menanam anak pokok itu sama seperti pokok mangga lain, namun beberapa bulan kemudian, ia bertukar menjadi warna merah yang cantik,” katanya baru-baru ini.

Sankalp ketika itu masih tidak menyedari nilai buah mangga tersebut sehinggalah beberapa ahli perniagaan dari Mumbai dan Surat datang kepadanya dan meminta untuk membelinya.
“Mereka menawarkan untuk membeli buah mangga itu pada harga lebih AS$283 (RM1,178) dan ketika itu, saya sedar ia amat bernilai,” ujarnya.
Buah mangga tersebut sebenarnya daripada baka Miyazaki atau mangga ‘Telur Matahari’ dari Jepun sekali gus mangga termahal di dunia.
Buah tersebut amat manis selain kulit luarnya juga boleh dimakan, dan kebiasaannya, ia dijual pada harga tidak kurang AS$50 (RM208) sebiji.
Disebabkan harganya yang mahal, Sankalp terpaksa menggunakan khidmat sembilan ekor anjing dan tiga pengawal keselamatan untuk melindungi kebunnya daripada dimasuki pencuri.
Setakat ini, dia dan isterinya telah menanam sebanyak 52 pokok mangga tersebut dan merancang untuk menanam dengan lebih banyak sehingga kebun miliknya penuh. – AGENSI


Tambah pulau peranginan bebas Covid-19
Oleh SHAMSUL KAMAL AMARUDIN

3 Julai 2021, 3:14 pm
LUMUT – Kerajaan disaran menyenaraikan beberapa lagi pulau peranginan sebagai projek perintis Destinasi Bebas Covid-19 selain pulau Langkawi sebagai destinasi rintis dalam Pelan Pemulihan Pelancongan (TRP) yang sedang dilakukan sekarang.
Ahli Dewan Undangan Negeri Pangkor, Datuk Seri Dr. Zambry Abd Kadir mencadangkan agar pulau lain turut dimasukkan dalam program itu seperti Pulau Pangkor, Tioman dan Labuan.
Jelasnya, cadangan itu sudah dikemukakannya kepada Menteri Penyelaras Program Imunisasi Covid-19 Kebangsaan (PICK) yang juga Menteri Sains, Teknologi dan Inovasi, Khairy Jamaluddin Abu Bakar baru-baru ini.
“Untuk mencapai imuniti kelompok (di seluruh negara) mungkin mengambil masa berbulan-bulan, tetapi ada contoh yang boleh kita mulakan misalnya di pulau terpilih.
“Ia secara tidak langsung membolehkan pelancong-pelancong datang sepertimana yang kita lihat eksperimen dilakukan seperti di Phuket, Thailand,” katanya di sini semalam.
Baru-baru ini, Khairy Jamaluddin dilaporkan berkata, vaksinasi besar-besaran akan dilaksanakan di Pulau Langkawi sebagai projek perintis untuk TRP bagi Program Destinasi Bebas Covid-19.

Menurut Zambry, langkah menjadikan semua pulau tersebut sebagai Destinasi Bebas Covid-19 bukan sahaja memulihkan kembali sektor pelancongan yang terjejas teruk tetapi juga aktiviti lain seperti pengangkutan awam dan premis perniagaan.
Beliau memberi contoh, di Pulau Pangkor, kira-kira 2,000 orang daripada kira-kira 8,000 penduduk yang mendaftar sudah divaksinkan dan berharap imuniti kelompok dapat dicapai secepat mungkin. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerja pembinaan dihentikan di kawasan PKPD
Oleh MOHD RIDZAUDDIN ROSLAN

3 Julai 2021, 2:43 pm
PETALING JAYA – Semua kerja pembinaan di kawasan terlibat Perintah Kawalan Pergerakan Diperketatkan (PKPD) perlu dihentikan dan tidak dibenarkan beroperasi sepanjang tempoh itu.
Menteri Kanan Kerja Raya, Datuk Seri Fadillah Yusof berkata, surat kebenaran Kementerian Perdagangan Antarabangsa dan Industri (MITI) yang diterima juga tidak boleh digunakan untuk meneruskan kerja pembinaan sepanjang PKPD.
“Namun, pengecualian diberikan kepada kerja-kerja penyelenggaraan, pembaikan dan pendawaian yang bersifat kritikal namun menggunakan kaedah janji temu.
“Bagi menjalankan kerja-kerja di atas, pihak yang terlibat boleh mendapatkan kebenaran daripada balai polis terdekat,” katanya dalam satu kenyataan di sini tadi.
Katanya, pihak kementerian turut menggesa semua penggiat industri pembinaan untuk mematuhi arahan semasa serta mengikut prosedur operasi standard (SOP) yang dikeluarkan oleh Majlis Keselamatan Negara.
Maklumat lanjut berkenaan SOP dan garis panduan industri pembinaan boleh didapati menerusi Telegram rasmi Lembaga Pembangunan Industri Pembinaan (CIDB) atau hubungi CIDB Careline di talian 03-5567 3300. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lizzy potong separuh pendapatan bulanan, bantu orang susah
Oleh SAIRUL ZAMRI MISRANI

3 Julai 2021, 2:10 pm
PETALING JAYA – Memahami keluh kesah dan prihatin dengan keadaan sukar ketika ini, penyanyi dan pelakon Elizabeth Tan berbesar hati untuk menyumbang sebahagian daripada pendapatannya bulanannya kepada golongan memerlukan dan terkesan sepanjang musim Perintah Kawalan Pergerakan.
Menerusi hantaran video dalam Instagramnya, Elizabeth Tan atau lebih mesra disapa Lizzy meminta mana-mana pihak yang benar-benar terjejas dan memerlukan bantuan untuk segera menghubunginya.
“Lizzy nak cuba membantu sesiapa yang memerlukan. Jadi saya ambil keputusan untuk sumbang 50 peratus daripada pendapatan saya bulan ini bagi membantu anda.
“Jika anda memerlukan bantuan, sila mesej (DM) Lizzy nombor akaun bank anda,” katanya.
Pada hantaran sama, pelantun lagu Knock Knock itu walau bagaimanapun menegaskan dia tidak dapat membantu semua orang dan meminta kerjasama mereka yang memerlukan bantuan untuk berlaku jujur.
“Tapi Lizzy minta maaf kerana tak dapat dan tak mampu nak bantu semua orang.

“Jadi saya minta anda semua untuk jujur sebab dah banyak sangat keluarga yang tak cukup makan. Justeru, tolong jangan ambil hak mereka,” katanya lagi.
Menjengah pada ruangan komen, rata-rata rakan selebriti dan pengikut memuji usaha murni dan inisiatif pemilik nama sebenar Elizabeth Tan Su Mei itu.
“Terima kasih Lizzy. Moga diluaskan lagi rezeki buat dirimu.
“Terbaik Lizzy. Kalau dalam Islam, makin banyak kita bersedekah makin bertambah rezeki dan pendapatan kita nanti,” tulis pengikut.
Terdahulu kempen kibar bendera putih yang digerakkan rakyat merupakan simbolik solidariti dan keprihatinan tinggi terhadap mereka yang terkesan dengan pelaksanaan PKP 3.0 dan pandemik Covid-19 yang semakin meruncing.
Untuk rekod, kempen tersebut turut menarik perhatian golongan selebriti yang sama-sama menyokong dan menjayakan misi membantu golongan memerlukan dan terjejas ekoran dihimpit pandemik. – K! ONLINEJadi, se


Capai kadar vaksinasi 10 peratus dua minggu lagi
Oleh MOHD AZLI ADLAN

3 Julai 2021, 2:12 pm
KUALA TERENGGANU – Kerajaan optimis dapat mencapai 10 peratus kadar vaksinasi Covid-19 di seluruh negara sekali gus menetapi kriteria penting untuk melangkah ke fasa dua Pelan Pemulihan Negara (PPN) dalam tempoh dua minggu.
Timbalan Menteri Sains, Teknologi dan Inovasi, Datuk Seri Ahmad Amzad Hashim berkata, setakat ini, Perlis dan Wilayah Persekutuan telah melepasi kadar 10 peratus rakyatnya telah melengkapkan dua dos vaksin Covid-19.
“Bagi negeri-negeri lain pula, secara puratanya telah mencapai 7.5 peratus. Berdasarkan kadar suntikan harian (vaksin Covid-19) yang tinggi pada sekarang ini, kita boleh capai 10 peratus peringkat nasional dalam tempoh dua minggu.
“Ia disebabkan kita telah berjaya melakukan lebih 260,000 suntikan vaksin Covid-19 sehari pada waktu ini dan bakal meningkat kepada 400,000 (sehari) menjelang akhir bulan ini,” katanya selepas memantau Pusat Pemberian Vaksin (PPV) bergerak di Sekolah Menengah Kebangsaan Imtiaz Kuala Terengganu di sini semalam.
Ahmad Amzad berkata, sasaran itu berikutan penerimaan bekalan vaksin Covid-19 yang tinggi termasuk sumbangan kerajaan Jepun, Amerika Syarikat dan China yang telah dan bakal tiba secara berperingkat sehingga bulan September depan.
Beliau berkata, bekalan yang mencukupi tersebut juga membolehkan tempoh masa pemberian dos kedua dipercepatkan seperti vaksin Astrazeneca seawal sembilan minggu berbanding 12 minggu sebelum ini.

“Tumpuan juga diberikan di negeri-negeri yang mempunyai kes harian Covid-19 tinggi seperti Selangor, Kuala Lumpur dan Negeri Sembilan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kilang plastik langgar SOP diserbu kali ketiga
Oleh MOHD YUNUS YAKKUB

3 Julai 2021, 2:48 pm
SHAH ALAM – Tidak serik diserbu dua kali sebelum ini, sebuah kilang pembuatan barangan plastik di sini terus berdegil apabila didapati memalsukan surat kebenaran operasi dari Kementerian Perdagangan Antarabangsa dan Industri (MITI).
Perkara itu terbongkar hasil pemeriksaan pukul 10.30 pagi tadi menerusi Op Patuh dilaksanakan pasukan pemantau Ibu Pejabat Polis Daerah Shah Alam sebelum diarahkan tutup serta-merta.
Sumber memaklumkan, kilang itu sebelum ini memohon kebenaran bagi perkhidmatan perlu untuk pembuatan alat sanitiasi namun didapati hanya membuat peralatan perpaipan.
“Kilang ini pernah diserbu disebabkan bekerja melebihi kapasiti dibenarkan selain pernah meneruskan operasi walaupun dilaporkan berlakunya kluster di situ.
“Arahan penutupan serta-merta dikeluarkan dengan dua kompaun dikeluarkan ekoran pelanggaran prosedur operasi standard ( SOP ) bagi Perintah Kawalan Pergerakan Diperketatkan (PKPD), ” jelasnya.
Sementara itu, Timbalan Ketua Polis Daerah Shah Alam, Superintendan Ramsay anak Embol berkata, sepanjang operasi selama empat jam bermula pukul 1 tengah hari tadi telah memeriksa 49 premis dengan kebanyakannya kilang di sekitar daerah ini.

Operasi pematuhan itu dilakukan bersama Majlis Daerah Shah Alam, MITI, Kementerian Dalam Negeri dan Kementerian Perdagangan Dalam Negeri dan Hal Ehwal Pengguna.
Katanya, lima kompaun dikeluarkan kepada majikan dengan setiap satunya bernilai RM10,000 ekoran kesalahan seperti beroperasi melebihi kapasiti 60 peratus dan bukan perkhidmatan perlu.
“Kita turut mengeluarkan enam kompaun kepada pekerja atas kegagalan mengimbas suhu mysejahtera dan dua lagi kompaun kerana melebihi kapasiti dalam kenderaan. Setiap kompaun bernilai RM2,000.
“Manakala dua lagi premis diarahkan tutup serta-merta iaitu kilang pembuatan barangan plastik di Seksyen 16 selain bengkel kenderaan di Bukit Jelutong kerana beroperasi tanpa kebenaran semasa PKPD,” tegas beliau.
Ketika ditanya mengenai ketakutan pekerja membuat laporan selepas dipaksa untuk bekerja, Ramsey menjelaskan mereka boleh menggunakan medium seperti Facebook dan Instagram IPD Shah Alam dalam menyalurkan maklumat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Orang Asli buat pusingan U, tidak sabar divaksin
Oleh AIMUNI TUAN LAH

3 Julai 2021, 2:02 pm
GUA MUSANG – Lebih 200 orang penduduk Orang Asli suku kaum Mendriq di Kampung Kuala Lah di sini membuat pusingan U apabila mereka telah mendaftar secara manual sebagai penerima vaksin bagi Program Imunisasi Covid-19 Kebangsaan (PICK).
Sebelum ini, penduduk di kawasan itu menolak dan tidak mahu divaksin akibat terpengaruh dengan maklumat tidak tepat yang disebar menerusi media sosial.
Penghulu Kampung Kuala Lah, Ali Latif berkata, sebaliknya, mereka kini berharap suntikan vaksin diberikan secepat mungkin kepada penduduk selepas mula sedar dan semakin terbuka untuk menerima suntikan vaksin sebagai perlindungan diri.
Katanya, dia berharap proses pemberian vaksin kepada Orang Asli di perkampungan itu dapat dijalankan dengan segera kerana hanya dirinya dan isteri yang telah menerima suntikan vaksin berkenaan setakat ini.
“Penduduk kampung telah melengkapkan dan menghantar borang PICK yang diberikan oleh pihak Jabatan Kemajuan Orang Asli (Jakoa) sejak dua bulan lalu.
“Mereka tidak sabar untuk mendapat suntikan vaksin dan berharap pusat pemberian vaksin (PPV) bergerak dapat diadakan di kampung ini,” katanya ketika ditemui pemberita di sini hari ini.

Seorang lagi penduduk, Jali Anjang, 40, berkata, dia sangat bersemangat dan menunggu tarikh janji temu suntikan vaksin selepas membuat pendaftaran pada bulan April lepas.
Katanya, bagaimanapun, mereka berharap urusan pemberian vaksin dapat dipermudahkan dan dijalankan di kampung mereka.
“Selain tiada kenderaan, kos pengangkutan tinggi untuk ke PPV di bandar Gua Musang juga memberi masalah kepada kami.
“Kami berharap dapat disuntik vaksin segera kerana kami mahu bebas mencari rezeki dan keluar ke bandar seperti dahulu,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


6,658 kes baharu Covid-19 dilaporkan hari ini
Oleh SITI A'ISYAH SUKAIMI

3 Julai 2021, 3:42 pm
PUTRAJAYA – Kes harian negara kekal merekodkan angka melebihi 6,000 dengan 6,658 kes hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka tertinggi sebanyak 3,047 kes, diikuti oleh Negeri Sembilan sebanyak 699 kes dan Kuala Lumpur sebanyak 616 kes.
“Seterusnya, Johor (414 kes), Sarawak (361 kes), Melaka (345 kes), Sabah (322 kes), Pahang (200 kes), Kedah (145 kes), Pulau Pinang (142 kes), Labuan (108 kes) dan Perak (101 kes).
“Kelantan pula (89 kes), Terengganu (51 kes), Putrajaya (16 kes) dan Perlis (dua kes),” menurut ciapan Twitter beliau di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kebakaran ‘mata api’ di Teluk Mexico
Oleh KOSMO!

3 Julai 2021, 1:52 pm
YUCATAN, MEXICO – Satu kebakaran besar berlaku di perairan Teluk Mexico dekat Semenanjung Yucata semalam selepas saluran paip gas bawah laut bocor menyebabkan api merebak ke permukaan laut, lapor portal berita MailOnline.
Insiden yang berlaku beberapa meter dari pelantar minyak syarikat milik kerajaan Mexico, Pemex itu mencetuskan kebakaran besar yang digelar ‘mata api’ oleh pengguna media sosial kerana api yang berbentuk bulat.
Pemex yang mengesahkan kejadian itu berkata, kebakaran berpunca daripada saluran paip bawah laut miliknya yang pecah.
Menurut sumber, api bermula dari saluran paip bawah laut yang menghubungkan kepada pelantar minyak luar pesisir utama Pemex, Ku Maloob Zaap yang terletak di selatan Teluk Mexico.
Kebocoran gas itu mencetuskan api pada jarak 150 meter dari pelantar kira-kira pukul 5.15 pagi (waktu tempatan), sekali gus memaksa Pemex menutup injap saluran paipnya.
Menurut Pemex, pihaknya menghantar beberapa bot pemadam api untuk memadamkan kebakaran, manakala sumber berkata, para pekerja menggunakan nitrogen untuk memadam kebakaran itu.

Kebakaran itu telah berjaya dipadamkan dan kebocoran gas dapat dikawal kira-kira lima jam kemudian sebelum operasi kembali normal.
Tiada sebarang kecederaan dilaporkan dan kejadian itu tidak memberikan kesan kepada kerja-kerja di lapangan. – AGENSI

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MAFI Prihatin bantu petugas barisan hadapan
Oleh MOHD RIDZAUDDIN ROSLAN

3 Julai 2021, 2:07 pm
PETALING JAYA- Kementerian Pertanian dan Industri Makanan (MAFI) melalui Lembaga Pemasaran Pertanian Persekutuan (FAMA) menyerahkan bantuan MAFI Prihatin kepada petugas barisan hadapan dan keluarga mereka di Labuan hari ini.
Penyampaian bantuan MAFI Prihatin itu diserahkan oleh Pengarah FAMA Negeri Sabah, Ribin Wahid kepada Datuk Suhaili Abdul Rahman untuk diagihkan kepada petugas barisan hadapan di Labuan.
Menurut kenyataan dikeluarkan MAFI, sebanyak 500 set sumbangan akan diagihkan kepada 27 buah kampung di seluruh Labuan antaranya Kampung Batu Arang, Kampung Batu Manikar dan Kampung Bebuloh.
“Sumbangan berbentuk hasil pertanian seperti sayur-sayuran dan buah-buahan itu merupakan kesinambungan program MAFI Prihatin yang dilancarkan pada Januari lepas di Wisma Tani Putrajaya.
“Ia bertujuan membantu meringankan beban rakyat yang terkesan akibat Covid-19,” katanya di sini tadi.
Sejak pelaksanaan MAFI Prihatin pada 27 Mei lalu sehingga 30 Jun 2021, seramai 17,195 orang telah menerima bantuan terdiri daripada petugas barisan hadapan, badan kebajikan dan Pertubuhan Bukan Kerajaan (NGO).

“Pemberian sumbangan itu melibatkan 74 lokasi seluruh negara dengan jumlah keseluruhan sebanyak 36 metrik tan makanan telah disalurkan,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jendela perpindahan
Oleh KOSMO!

3 Julai 2021, 3:00 pm
MANUEL LOCATELLI
Arsenal melancarkan bidaan rasmi untuk mendapatkan khidmat pemain tengah Sassuolo, Manuel Locatelli. Perkara itu didedahkan oleh ketua pegawai eksekutif kelab tersebut,Giovanni Carnevali. Bagaimanapun, Juventus dilaporkan mendahului perlumbaan untuk mendapatkan pemain berkenaan.

DECLAN RICE
CHELSEA dan Manchester United kembali mengikuti perkembangan pemain tengah ini secara lebih serius selepas dia dilaporkan menolak tawaran kontrak baharu yang dikemukakan oleh kelabnya, West Ham United.

CAGLAR SOYUNCU
MANCHESTER United perlu berdepan tentangan sengit seteru setempatnya, Manchester City dalam usaha mendapatkan tandatangan pemain pertahanan Leicester City ini. United cuba membawanya ke Old Trafford untuk kembali bergabung bersama Harry Maguire seperti ketika di Stadium King Power sebelum ini.

MILAN SKRINIAR
TOTTENHAM Hotspur kembali cuba memancing khidmat pemain yang sudah lama mereka inginkan ini. Pengarah sukan baharu, Fabio Paratici dan pengurus baharu, Nuno Espirito Santo dikatakan sedang berusaha mendapatkan khidmat pemain ini bagi memperbaiki kelemahan mereka di benteng pertahanan.

ACHRAF HAKIMI
KETUA Pegawai Eksekutif Inter Milan, Giuseppe Marotta mengesahkan bahawa pemainnya ini akan menjadi milik Paris Saint-Germain dalam tempoh terdekat ini. Inter terpaksa membuat keputusan melepaskan Hakimi ekoran tekanan kewangan kelab yang meruncing.


Adam naik podium lagi di CEV Moto2
Oleh MUHAMMAD RIDUAN MOHD HANAFIAH

4 Julai 2021, 10:48 pm
PETALING JAYA – Pelumba berbakat negara, Adam Norrodin mengotakan janjinya apabila menaiki podium tempat ketiga pada Kejuaraan Motosikal CEV Moto2 di Algarve, Portugal sebentar tadi.
Kejayaan itu membolehkan Adam kini meraih tiga kali podium tempat ketiga dalam tempoh dua bulan dalam saingan Moto2.
Pada April lalu, Adam meraih podium pertamanya di Litar Estoril, Portugal dan turut mencuri tumpuan apabila meraih kedudukan ketiga di Litar Ricardo Tormo, Sepanyol pada Mei lalu.
Pada perlumbaan tadi, Adam yang beraksi bersama pasukan Liqui Moly Intact SIC Racing Team memulakan perlumbaan di petak ketiga, namun sedikit ketinggalan pada awal saingan.
Kesilapan rakan sepasukannya, Lucas Tulovic yang terjatuh memberi peluang kepada Adam untuk memecut laju sekali gus mengakhiri saingan di tempat ketiga di Algarve.
Juara perlumbaan tersebut dimenangi pelumba pasukan Boscoscuro Talent Team-Ciatti, Fermin Aldequer dan Alonso Lopez. Hasil keputusan tersebut, Adam kini menduduki tangga ketiga keseluruhan dengan 80 mata.

Sementara itu, pelumba muda negara, Sharifuddin Azman berpeluang untuk melakukan kejutan pada Kejuaraan CEV Moto3 Remaja Dunia, namun terpaksa berpuas hati menamatkan saingan di tempat kelapan keseluruhan.
Pelumba berusia 20 tahun tersebut yang memulakan saingan petak kelima tampil dengan tunggangan kompetitif sepanjang perlumbaan apabila memberi tentangan hebat di kelompok hadapan. – K! ONLINE


Verstappen lakar kemenangan hatrik
Oleh KOSMO!

4 Julai 2021, 11:11 pm
SPIELBERG – Pemandu Red Bull, Max Verstappen dilihat semakin sukar dicabar apabila meraih kemenangan hatrik perlumbaan Formula Satu (F1) selepas muncul juara pada Grand Prix (GP) Austria di Litar Red Bull Ring sebentar tadi.
Kemenangan tersebut memastikan Verstappen terus mengukuhkan cengkaman sebagai pendahulu kejuaraan dunia F1 apabila memenangi tiga perlumbaan berturut-turut pada GP Perancis, Styria dan Austria selain dua kemenangan bagi GP Emilia Romagna dan Monza.
Pada perlumbaan tadi, selepas memulakan saingan di petak pertama, pelumba dari Belanda itu langsung tidak dicabar apabila menguasai sepenuhnya perlumbaan sejak awal hingga ke garisan penamat.
Meskipun pemandu Mercedes AMG Petronas, Lewis Hamilton cuba mengejar, namun Verstappen tetap tenang serta melakukan percaturan terbaik untuk terus menjarakkan diri, manakala Hamilton terus berdepan masalah apabila sekadar menamatkan saingan di tempat keempat.
Rakan sepasukan Hamilton, Sebastian Bottas menamatkan saingan tempat kedua, manakala pemandu McLaren, Lando Norris yang memulakan saingan petak kedua mengakhiri perlumbaan podium tempat ketiga.
“Saya sangat teruja beraksi di hadapan ribuan penonton menyaksikan perlumbaan hari ini. Sangat luar biasa dan saya gembira meraih kemenangan di sini sekali lagi.

“Sangat menyeronokkan untuk bersaing di sini dan saya berbangga pada diri saya sebagaimana menjuarai perlumbaan ini. Bagi saya ia bukan satu tugas mudah ketika anda menjadi pemandu pilihan. Dua minggu ini sungguh luar biasa,” kata Verstappen.
Menerusi kemenangan kelima musim ini, Verstappen terus unggul memimpin carta kejuaraan dunia apabila mengumpul 182 mata, diikuti Hamilton dengan 150 mata, manakala seorang lagi pelumba Red Bull, Sergio Perez di tempat ketiga menerusi 104 mata. – AGENSI


Kanak-kanak perempuan setahun maut ditetak
Oleh MOHD YUNUS YAKKUB

4 Julai 2021, 10:19 pm
KUALA SELANGOR – Seorang kanak-kanak perempuan berusia setahun maut terkena libasan parang daripada bapa saudara sendiri dalam kejadian di sebuah rumah di Parit Mahang, Jeram di sini hari ini.
Kejadian dikatakan berlaku kira-kira pukul 12 tengah hari selepas berlaku pertengkaran mulut dan pergaduhan antara suspek bersama ahli keluarganya di dalam sebuah rumah.

Sumber berkata, suspek dikemudiannya dikatakan telah keluar daripada rumah tersebut sebelum didapati mundar-mandir di tepi rumah.
Katanya, sejurus kemudian jeritan kedengaran daripada rumah sebelah yang dihuni oleh adik iparnya.
“Suspek didapati telah menghayunkan parang panjang untuk menetak adik ipar dan anak saudaranya.
Parang yang digunakan suspek.
“Hayunan pertama telah terkena anak saudaranya pada bahagian kepala sebelum suspek bertindak ingin menetak lagi adik iparnya,” katanya di sini.

Jelasnya, bagaimanapun suspek berjaya ditangkap oleh anggota polis yang hadir selepas menerima maklumat tersebut.
Sementara itu, Ketua Polis Daerah Kuala Selangor, Superintendan Ramli Kasa mengesahkan kejadian itu dan kes disiasat mengikut Seksyen 302 Kanun Keseksaan. – K ! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Suasana pilu ‘mengiringi’ jenazah ke kubur
Oleh ABDUL RASHID ABDUL RAHMAN

4 Julai 2021, 10:08 pm
BENTONG – Sedih dan sayu. Rakaman video yang tular jenazah seorang wanita yang meninggal dunia akibat Covid-19 dibawa menaiki sebuah van jenazah ke tanah perkuburan di Janda Baik di sini amat menyentuh hati.
Tanpa iringan anak-anak dan saudara mara suasana pilu menyelubungi Kampung Janda Baik di Bentong sejurus pengumuman dibuat petugas barisan hadapan yang membawa jenazah berkenaan ke tanah perkuburan Islam Janda Baik di sini.
Berdasarkan video berdurasi satu minit dua saat itu menyaksikan van jenazah Hospital Sultan Haji Ahmad Shah (HOSHAS) Temerloh yang diiringi kereta peronda polis membawa jenazah berkenaan.
Suasana pilu mula terasa apabila petugas barisan hadapan yang membawa jenazah itu membuat pengumuman memohon maaf kerana tidak dapat singgah dan menyatakan akan terus menghantar jenazah ke tempat persinggahan terakhirnya sebelum meminta orang ramai sedekahkan al-Fatihah.
Ketika pengumuman itu dibuat terdengar tangisan yang dipercayai sanak saudara Allahyarhaman yang berada di tepi jalan raya berkenaan menyebabkan suasana bertambah pilu.
Dalam pada itu berdasarkan akaun Facebook Norasma Tahir menyatakan dia sempat membuat panggilan video terakhir kepada ibunya pada pukul 9.30 pagi sebelum allahyarhamah dijemput ilahi pada pukul 10.29 pagi Jumaat lalu.

“Allahu Akbar, kuatkan semangat ku untuk hari-hari mendatang, Ayah sambut dan pimpinlah tangan mak dengan penuh kasih sayang menuju ke Jannah,”katanya dalam Facebook.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kahwini abang kandung angkara bapa nikah rahsia
Oleh SITI AMINAH MOHD YUSOF

4 Julai 2021, 9:15 pm
PETALING JAYA – Perkongsian seorang peguam mengenai kisah seorang wanita berkahwin dengan abangnya apabila bapa mereka bernikah secara rahsia di Thailand tular di media sosial hari ini.
Peguam Syarie dan Konsultan Perundangan Islam, Fahmi Ramli dalam satu hantaran di laman Facebook miliknya berkata, wanita itu berkenalan dengan bekas suaminya ketika menuntut di universiti dan berkahwin selepas tamat pengajian.
“Semasa kenal dia tidak pernah jumpa bapa lelaki tersebut yang dikatakan sudah meninggal dunia. Wanita itu juga telah kematian bapanya.
“Wanita itu dinikahkan abang sulung sebagai walinya dan mereka mendapat seorang anak selepas dua tahun berkahwin,” tulisnya.
Pada suatu hari semasa berbual dengan ibu mertua terkeluar cerita bahawa ibu mertuanya pernah berkahwin dengan seorang lelaki di sempadan Thailand tanpa pengetahuan sesiapa sebelum bercerai selepas anak mereka lahir.
Berita berkaitan: Kahwini abang kandung angkara bapa nikah rahsia

Katanya, rasa ingin tahu mendorong wanita itu melihat sijil nikah ibu mertuanya dan terkejut apabila mendapati nama bekas suami ibunya sama dengan nama bapanya.
“Nombor kad pengenalan dan pasport juga serupa. Apabila diminta menunjukkan gambar ternyata individu tersebut orang yang sama.
“Dia yang sangat terkejut terus memandu pulang ke rumah keluarganya dan menangis sepanjang perjalanan. Suaminya juga menangis apabila mendapat tahu mengenai perkara itu,” katanya.
Hantaran itu dikongsi lebih 1,000 kali dengan ada netizen turut berkongsi pengalaman pernah mendengar kisah individu yang berdepan konflik seumpama itu.
“Ingat lagi pernah terjadi sudah ada tiga anak, baru tahu berkawin dengan abang satu bapa. Sedih sungguh kerana mereka kena berpisah,” komen Norrellah Mohd Danial.
“Inilah akibatnya apabila poligami disembunyikan tanpa pengetahuan isteri sedia ada belum termasuk bab pewarisan harta pusaka dan lain-lain lagi,” ulas Iyah Pak An
“Sebab takut masalah sebegini berlaku, saya selalu beritahu suami, jangan nikah sembunyi, kalau mahu bawa balik borang saya tandatangan,” komen seorang netizen. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ditahan jual senapang raifal HK416, M16 palsu
Oleh MOHD SYALMIZI HAMID

4 Julai 2021, 11:02 pm
SEBERANG PERAI – Seorang pekerja kedai perkakasan yang memiliki sejumlah senjata api raifal dipercayai tiruan ditahan di sebuah stor kedai perkakasan di Seberang Jaya di sini semalam.
Ketua Polis Daerah Seberang Perai Tengah, Asisten Komisioner Shafee Abd. Samad berkata, selain menahan suspek berusia 25 tahun itu, pihaknya merampas tiga laras senjata api disyaki palsu jenis raifal HK416 dan dua laras raifal M16.
“Siasatan mendapati suspek mengaku membeli beberapa laras raifal HK 416 dan raifal M16 melalui aplikasi e-dagang dan akan menjual kepada sesiapa yang mahu membelinya,” katanya ketika dihubungi hari ini.
Difahamkan suspek membeli replika senapang tersebut menerusi aplikasi e-dagang dan menjualnya semula di media sosial Facebook dan Instagram.
Beliau berkata, kes disiasat mengikut Seksyen 36 Akta Senjata 1960. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pahang paling tinggi kadar kebolehjangkitan Covid-19
Oleh LUQMAN RIDHWAN MOHAMED NOR

4 Julai 2021, 11:37 pm
PETALING JAYA – Pahang menjadi negeri dengan kadar kebolehjangkitan (RT) Covid-19 tertinggi di negara ini dengan nilai RT dicatatkan ialah 1.24.
Menurut kenyataan Kementerian Kesihatan (KKM) di laman Facebook, berdasarkan data terkini pada 3 Julai 2021, nilai RT Malaysia adalah 1.07.

“Negeri-negeri lain yang mencatatkan RT melebihi 1.0 ialah Putrajaya (1.16), Melaka (1.12), Selangor (1.08), Kuala Lumpur (1.04), Pulau Pinang (1.02) dan Sabah (1.01),” katanya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat dakwaan NGO wanita
4 Julai 2021, 9:59 pm
PETALING JAYA – Polis membuka kertas siasatan berhubung penularan satu rakaman video dalam aplikasi TikTok hari ini berkenaan dakwaan penyebaran Covid-19 oleh pekerja kilang sarung tangan.
Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, video berdurasi tiga minit empat saat itu memaparkan seorang wanita warga tempatan mendakwa punca peningkatan kes Covid-19 di Selangor.
“Wanita itu yang memperkenalkan dirinya sebagai pengerusi gabungan pertubuhan bukan kerajaan (NGO) di Selangor mendakwa tindakan pengusaha kilang sarung tangan itu yang memindahkan pekerjanya yang positif Covid-19 dari asrama pekerja di sini ke dua buah hotel di daerah Klang.
“Ia bertujuan untuk membolehkan pekerja-pekerja itu hadir bekerja dalam tempoh Perintah Kawalan Pergerakan Diperketatkan (PKPD),” katanya dalam satu kenyataan di sini hari ini.
Tambah Fakhrudin, wanita itu turut mendakwa terdapat kes kematian akibat jangkitan Covid-19 di kalangan pekerja kilang tersebut menyebabkan seluruh asrama pekerja di kawasan Sungai Way di sini, dikenakan tindakan PKPD namun kilang itu masih beroperasi sepenuhnya.
Katanya, polis menerima laporan berkenaan video yang tular terbabit kerana perbuatan wanita itu telah mendatangkan ketakutan kepada masyarakat disebabkan penularan kes di Selangor berpunca daripada pengusaha kilang yang ingkar arahan PKPD.

“Oleh itu, satu kertas siasatan telah dibuka oleh Bahagian Siasatan Jenayah Ibu Pejabat Polis Daerah (IPD) Klang Utara di bawah Seksyen 269 kanun Keseksaan kerana perbuatan cuai yang mungkin menyebabkan jangkitan dan Seksyen 22(b) Akta Pengawalan dan Pencegahan Penyakit Berjangkit 1988 kerana tidak mematuhi perintah sah yang dikeluarkan Kementerian Kesihatan (KKM).
“Individu terbabit pula disiasat di bawah Seksyen 505(B) Kanun Keseksaan kerana menyebarkan satu kenyataan yang mendatangkan khianat awam dan menyebabkan ketakutan kepada orang awam,” jelasnya.
Terdahulu, tular satu video memaparkan seorang wanita mendakwa sebuah kilang sarung tangan cuba menyorokkan pekerja di dua hotel di Klang.
Wanita itu turut mendakwa kilang terbabit merupakan antara punca peningkatan kes harian Covid-19 di Selangor apabila pekerja-pekerja yang disorokkan itu dikatakan turut menyebabkan penularan virus kepada komuniti. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] 2 penagih lepasi kawat duri PPR Pantai Ria diburu
4 Julai 2021, 9:04 pm
PETALING JAYA – Polis sedang giat memburu dua lelaki yang melarikan diri dari Projek Perumahan Rakyat (PPR) Pantai Ria, Pantai Dalam yang dikenakan Perintah Kawalan Pergerakan Diperketatkan (PKPD).
Ketua Polis Daerah Brickfields Asisten Komisioner Anuar Omar berkata, laporan polis telah dibuat di Balai Polis Pantai setelah insiden itu dirakam dan tular di Facebook hari ini.
“Kedua-dua lelaki itu dipercayai penagih dadah melarikan diri ke kawasan belakang sungai kawasan perumahan tersebut setelah mereka berjaya melepasi kawalan kawat duri yang dipasang di sekitar kawasan perumahan PPR itu.
“Pihak polis kini sedang mengesan kedua-dua suspek tersebut bagi mengambil tindakan selanjutnya,” katanya.
Jelasnya lagi, kes disiasat mengikut Seksyen 22 (b) Akta Pencegahan dan Pengawalan Penyakit Berjangkit (Akta 342).
Terdahulu, tular video berdurasi dua minit empat saat di Facebook memaparkan dua lelaki merangkak sebelum berjaya melepaskan diri mereka daripada kawat duri yang dipasang di kawasan perumahan PPR Pantai Ria. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakyat Indonesia cari ubat cacing elak dijangkiti Covid-19
Oleh KOSMO!

4 Julai 2021, 9:00 pm
JAKARTA – Peningkatan kes Covid-19 di Indonesia  menyebabkan permintaan untuk ubat cacing  meningkat dalam kalangan rakyat negara itu.
Menurut laporan laman berita Suara.com semalam, penduduk  republik itu percaya penggunaan ubat cacing dapat  membantu mengubati Covid-19.
Ubat yang digunakan untuk menghalang jangkitan cacing parasit dalam tubuh manusia dan haiwan itu semakin mendapat permintaan di farmasi di  seluruh negara.
“Buat masa ini, stok ubat cacing itu telah habis. Sebelum ini, kami jarang menambah stok ubat tersebut kerana tidak ramai yang membelinya,” kata seorang ahli farmasi di Bandung, Heri Hermawan.
Selain ubat cacing, Heri berkata, terdapat juga ubat-ubatan lain dan makanan tambahan yang menjadi permintaan orang ramai.
“Antaranya adalah vitamin C dan D serta oksigen.

“Kedua-dua stok vitamin masih ada, namun stok oksigen telah habis dan kami belum menerima bekalan baharu,” ujarnya. – AGENSI


Warga emas maut dirempuh motosikal
Oleh ROSLIZA MOHAMED

4 Julai 2021, 7:22 pm
KOTA BHARU – Seorang wanita warga emas maut selepas dirempuh sebuah motosikal ketika sedang berjalan kaki di hadapan sebuah tadika di Kampung Kubang Itik, Jalan Mulong-Limbat di sini hari ini.
Dalam kejadian pada pukul 8.40 pagi itu, mangsa, Jamilah Mat, 69, mengalami kecederaan parah pada bahagian kepala sebelum disahkan meninggal dunia ketika dirawat di Hospital Raja Perempuan Zainab II ( HRPZ II) di sini tiga jam kemudian.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, ketika kejadian mangsa sedang berjalan kaki untuk pulang ke rumah selepas membeli barangan di sebuah kedai berhampiran.
Setibanya di lokasi kejadian, mangsa dipercayai telah melintas dari arah kiri ke kanan jalan secara tiba-tiba.
“Insiden itu menyebabkan sebuah motosikal jenis Yamaha 135 LC yang ditunggang seorang lelaki dari arah Mulong ke Limbat di sini tidak sempat mengelak sebelum merempuh mangsa.
“Mangsa tidak sedarkan diri sebelum dibawa ke HRPZ II dan disahkan meninggal dunia pada pukul 11.40 pagi,” katanya ketika dihubungi Kosmo! hari ini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Urat leher putus dikelar angkara anxiety
Oleh NOR SHAFAWATI YUP

4 Julai 2021, 7:15 pm
PORT DICKSON – Seorang lelaki yang menghidap penyakit mental anxiety parah selepas bertindak mengelar leher sendiri dengan pisau hingga putus urat leher dalam kejadian di Bandar Sunggala di sini semalam.
Kejadian pukul 9 pagi itu disedari oleh isteri mangsa selepas wanita tersebut terdengar jeritan suaminya di dalam tandas bilik tidur utama pada pukul 9 pagi.
Ketua Polis Daerah Port Dickson, Superintendan Aidi Sham Mohamed berkata, apabila dijenguk, wanita itu terkejut apabila mendapati suaminya yang berusia 36 tahun itu berlumuran darah sambil memegang lehernya.
“Siasatan mendapati mangsa mengambil pisau dari dapur rumahnya. Urat lehernya putus dan dia kini dirawat di Zon Merah Hospital Tuanku Ja’afar (HTJ) Seremban.
“Mangsa merupakan peniaga restoran di Teluk Kemang di sini dan mempunyai empat anak. Dia tidak mengalami masalah kewangan tetapi menghidap penyakit mental anxiety,” katanya dalam kenyataan di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada jalan pintas dapat janji temu vaksin
Oleh SITI AMINAH MOHD YUSOF

4 Julai 2021, 8:59 pm
PETALING JAYA – Kementerian Kesihatan (KKM) memaklumkan terdapat mesej palsu tersebar di media sosial berhubung jalan pintas untuk mendapatkan janji temu suntikan vaksin.
KKM melalui hantaran terbaharu di laman Twitter berkata, orang ramai diminta supaya tidak mengikuti langkah-langkah yang dinyatakan dalam mesej palsu tersebut.
“Tiada jalan pintas untuk mendapatkan janji temu kerana ia diberikan secara automatik dan berperingkat.
“Orang ramai diminta untuk tidak masuk ke bahagian ‘HelpDesk’ bagi tujuan ini kerana ia menenggelamkan aduan sahih yang dihantar kepada MySejahtera,” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sembunyi daun ketum dalam longgokan nanas
Oleh NORLIA RAMLI

4 Julai 2021, 8:04 pm
BALING – Cubaan seorang lelaki menyeludup 630 kilogram (kg) daun ketum ke Kelantan dengan menyembunyikannya dalam longgokan buah nanas gagal apabila dia ditahan di Kampung Jerai, Kupang di sini semalam.
Suspek berusia 42 tahun yang memandu sebuah lori jenis Daihatsu dari arah Kupang menghala Gerik ditahan di sekatan jalan raya kira-kira pukul 9.45 malam.
Ketua Polis Daerah Baling, Superintendan Shamsudin Mamat berkata, pemeriksaan ke atas lori itu menemui longgokan nanas dengan di bawahnya terdapat 63 bungkusan plastik hitam.
“Kesemua bungkusan plastik hitam tersebut mengandungi daun ketum dengan berat keseluruhan 630 kg,” katanya di sini hari ini.
Katanya, suspek yang negatif dadah dan tidak mempunyai rekod jenayah lampau direman selama empat hari bermula hari ini dan kes disiasat di bawah Seksyen 30(3) Akta Racun 1952.
“Suspek juga dikompaun RM5,000 di bawah Perkara 4(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 kerana merentas daerah tanpa kebenaran,” katanya. – K! ONLINE


5 juta pelajar di Arab Saudi akan divaksin
Oleh KOSMO!

4 Julai 2021, 7:30 pm
RIYADH – Kementerian Kesihatan dan Kementerian Pendidikan Arab Saudi telah bersetuju untuk melaksanakan program kerjasama tambahan bagi memvaksin sejumlah lima juta pelajar di negara itu dengan vaksin Covid-19, lapor akhbar Saudi Gazette, semalam.
Tujuan utama pelaksanaan tersebut adalah untuk memastikan perancangan membuka semula institusi pendidikan menjelang hujung Ogos ini berjaya dicapai.
Kesemua pelajar terlibat adalah berumur melebihi 12 tahun.
Program tersebut akan melibatkan sebilangan guru, pekerja pentadbiran, para pelajar universiti, ahli fakulti, pelatih serta pekerja latihan dan pentadbiran di institusi-institusi awam serta swasta yang masih belum menerima vaksin.
Kementerian Kesihatan Arab Saudi pada minggu lepas telah memulakan program vaksinasi terhadap pelajar berumur 12 hingga 18 tahun dengan menggunakan vaksin Pfizer. – AGENSI


Tindakan ‘mengurung’ rakyat sudah tidak relevan – TMJ
Oleh KHAIRUL MOHD. ALI

4 Julai 2021, 7:26 pm
JOHOR BAHRU – Tunku Mahkota Johor, Tunku Ismail Sultan Ibrahim mahu Prosedur Operasi Standard (SOP) yang digunakan kerajaan dalam melawan pandemik Covid-19 ketika ini dikaji semula.
Baginda bertitah, hal demikian kerana tindakan ‘mengurung’ rakyat seperti yang dilaksanakan ketika ini sudah tidak relevan lagi.
“Rakyat kini sudah dikurung hampir dua bulan dan saya bimbang rakyat kini mengalami masalah kesihatan mental dan fizikal yang teruk. Di samping itu, masalah sosioekonomi juga timbul akibat situasi ini yang berpanjangan.
“Saya berpendapat bahawa SOP patut dikaji semula secara holistik dan berasaskan data yang sahih. Setakat mengurung rakyat sudah tidak lagi relevan,” titah baginda dalam satu kenyataan di sini hari ini.
Tunku Ismail bertitah demikian ketika menerima menghadap Menteri Besar, Datuk Ir. Hasni Mohammad; Setiausaha Kerajaan Negeri, Datuk Azmi Rohani dan Pengerusi Jawatankuasa Pelancongan, Belia dan Sukan negeri, Datuk Onn Hafiz Ghazi.
Tunku Ismail turut bertitah agar kerajaan negeri mempercepatkan lagi pelaksanaan inisiatif-inisiatif melawan pandemik Covid-19 yang kini dilihat dalam keadaan yang kritikal.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] 2 lelaki ‘lolos’ dari kawasan PKPD diburu
Oleh LUQMAN RIDHWAN MOHAMED NOR

4 Julai 2021, 7:10 pm
PETALING JAYA – Dua orang lelaki dirakam melarikan diri dari Projek Perumahan Rakyat (PPR) Pantai Ria, Kuala Lumpur yang terletak di bawah Perintah Kawalan Pergerakan Diperketatkan (PKPD).
Ahli Parlimen Lembah Pantai, Fahmi Fadzil berkata, beliau dimaklumkan mengenai perkara tersebut kira-kira pukul 4 petang tadi.
“Pukul 4 petang tadi saya dimaklumkan tentang kejadian penduduk melarikan diri dari kawasan PKPD PPR Pantai Ria iaitu di belakang blok B.
“Pihak polis telah dimaklumkan dan sedang menjejak mereka. Rumah mereka di PPR Pantai Ria juga telah dikenal pasti. Tindakan tegas akan diambil,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


11 maut minum arak beras beracun
Oleh KOSMO!

4 Julai 2021, 8:30 pm
PHNOM PENH, KEMBOJA – Sebelas penduduk di sebuah perkampungan di wilayah Kampot maut, manakala 10 yang lain dimasukkan ke hospital selepas meminum arak beras disyaki beracun dalam satu majlis pengebumian.
Menurut polis, insiden itu meningkatkan jumlah kematian akibat minum alkohol buatan sendiri yang didapati tidak selamat di negara itu.
“Kesemua mangsa mengalami simptom pening selepas meminum arak tersebut.
“Sampel alkohol itu telah diambil untuk siasatan lanjut,” kata seorang pegawai polis.
Dalam tempoh dua bulan lepas, lebih 30 penduduk Kemboja meninggal dunia dalam tiga insiden berasingan akibat arak beras buatan sendiri yang mengandungi metanol.
Metanol merupakan sejenis cecair sangat bertoksik yang boleh mengakibatkan buta jika tertelan.

Pada bulan lepas, sekurang-kurangnya 15 pembuat dan penjual arak beras diberkas di Kemboja.
Kementerian Kesihatan negara itu turut memberi peringatan kepada orang ramai untuk mengelak daripada meminum minuman yang tercemar itu. – AFP


Labu ‘peneman’ setia
Oleh IZZATUL ‘AIN AZMAN

4 Julai 2021, 7:37 pm
PETALING JAYA – Keletah seorang kanak-kanak yang tidak boleh dipisahkan dengan sebiji labu menghiburkan pengguna media sosial melihat ragamnya yang menangis jika buah itu diambil tular sejak Khamis lalu di aplikasi TikTok.
Menerusi sebuah video yang dimuat naik oleh pengguna bernama @mia_miyuii memaparkan anaknya itu seolah tidak dapat dipisahkan dengan buah itu dan sering menjadi ‘teman’ anaknya ke mana sahaja.
Menurut pengguna tersebut, jika labu itu diambil, dia akan menangis terutama sekali pada waktu anaknya mahu tidur dan setelah bangun tidur.
“Kebiasaannya jika buah labu itu diambil ketika dia mahu tidur atau bangun tidur, dia akan menangis. Tetapi, jika dia dalam ‘mood’ yang baik, dia akan ambil semula,” jelasnya.
Rata-rata pengguna di aplikasi TikTok terhibur melihat ragam kanak-kanak lelaki itu yang seperti tidak boleh berpisah dengan buah tersebut.
“Alahai, labu pun labulah. Jimat duit ibu ayah, tak perlu beli mainan,” @farahalim69 berseloroh.

“Jangan diambil labu itu. Nanti pukul 11 malam labu tersebut mahu bertukar kepada kereta kereta kuda, bawa adik jumpa Cinderella,” gurau pengguna @diahmatun.
“Alahai, tak jadi lauklah labu tersebut. Ibunya kena cari patung labu ni,” kata @rasdianarasdiana1 menyakat.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ustaz Abdul Somad pertikai tindakan tutup masjid di Indonesia
Oleh KOSMO!

4 Julai 2021, 7:15 pm
JAKARTA – Penceramah bebas Indonesia, Ustaz Abdul Somad (UAS) menyelar tindakan pemerintah negara itu yang melarang orang ramai pergi ke masjid sepanjang tempoh pelaksanaan sekatan aktiviti masyarakat (PPKM) darurat, lapor laman berita Suara.com semalam.
Dalam satu video ceramahnya, UAS mempersoalkan peraturan tersebut yang didakwanya menjadikan masjid sebagai ‘kambing hitam’ ketika tempoh darurat dari 3 hingga 20 Julai ini.
Menurutnya, dia kecewa kerana masjid dilarang dibuka sedangkan lokasi lain seperti pusat beli-belah dibenarkan beroperasi.
“Melarang orang ke masjid, tapi pasar raya boleh pula dibuka. Di mana letaknya hati kecilmu?” soalnya.
Tambah UAS, berkumpul di masjid tidak terlalu bahaya kerana kebiasaannya orang mengambil masa selama lima hingga 10 minit untuk beribadat.
“Berbeza dengan di pasar raya, di mana orang akan berada di situ sehingga lima jam.

“Selama masa itu, orang duduk beramai-ramai, ketawa dan penyakit akan menular. Tapi, masjid juga yang disalahkan,” tegasnya.
Selain itu, beliau turut mengingatkan umat Islam agar tetap beribadah dan mematuhi protokol kesihatan yang ditetapkan. – AGENSI


Hampir 700 individu ditahan ingkar SOP PKP
Oleh LUQMAN RIDHWAN MOHAMED NOR

4 Julai 2021, 6:40 pm
PETALING JAYA – Seramai 691 individu ditahan Task Force Operasi Pematuhan yang diketuai Polis Diraja Malaysia (PDRM) atas kesalahan ingkar prosedur operasi standard (SOP) Perintah Kawalan Pergerakan semalam.
Menteri Kanan (Keselamatan), Datuk Seri Ismail Sabri Yaakob  berkata, daripada jumlah itu, seramai 651 individu dikompaun, 38 lagi direman manakala dua lagi dijamin.
“Antara kesalahan direkodkan ialah rentas negeri atau daerah tanpa kebenaran atau makan atau minum di premis (189), tiada penjarakan fizikal (133) dan tidak memakai pelitup muka (91).
“Kesalahan lain dilakukan ialah individu gagal merekod butiran diri atau daftar masuk premis (78), tidak patuh arahan kawalan pergerakan (63), membawa penumpang berlebihan (49), premis gagal patuhi arahan (21), aktiviti pusat hiburan (6) dan lain-lain (61),” katanya hari ini.
Pada masa sama, Ismail Sabri memaklumkan, sebanyak empat kilang dan 20 premis diarahkan tutup kerana melanggar arahan kerajaan dan SOP.
Katanya, pasukan Task Force Operasi Pematuhan semalam telah melakukan 5,785 pemeriksaan ke atas kilang, 15,388 premis perniagaan, 569 tapak pembinaan dan 297 asrama penempatan pekerja.

Menurut beliau, kerajaan akan mempertingkatkan penguatkuasaan secara menyeluruh dari segi pemeriksaan ke atas kilang-kilang dan premis-premis perniagaan seperti diumumkan sebelum ini.
“Ia kerana terlalu banyak pelanggaran arahan kerajaan dan SOP yang telah diwartakan,” katanya.
Tambah Ismail Sabri, Op Benteng dilaksanakan semalam turut menyaksikan 35 Pendatang Asing Tanpa Izin (PATI) ditangkap dan tiga buah kenderaan darat dirampas.
“Dalam operasi itu, sebanyak 17 buah bot atau kapal turut dikesan di perairan negara melalui empat aktiviti penglihatan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vermont kawasan paling selamat di AS
Oleh KOSMO!

4 Julai 2021, 7:00 pm
MONTPELIER, Vermont – Negeri Vermont di Amerika Syarikat (AS) mendakwa kawasan tersebut merupakan populasi dengan paling ramai divaksinasi di negara berkenaan.
Negeri dengan jumlah penduduk 640,000 orang itu baru-baru ini, muncul lokaliti pertama yang berjaya memvaksinasi 80 peratus penduduk yang layak.
“Kejayaan itu menjadikan negeri kami tempat paling selamat di negara ini dan mungkin juga di dunia,” kata Pesuruhjaya Kesihatan Vermont, Mark Levine.
Negeri luar bandar yang terletak di timur laut AS itu telah memberikan sekurang-kurangnya satu dos vaksin kepada 82 peratus penduduk berusia 12 tahun ke atas, mengatasi kadar edaran vaksin kebangsaan AS iaitu 64 peratus.
Kadar vaksinasi di Vermont adalah dua kali ganda berbanding situasi di Mississippi yang merupakan negeri dengan kadar edaran vaksin terburuk di AS.
Pegawai dan penduduk tempatan memuji kejayaan Vermont dengan pembukaan klinik vaksin yang meluas, kepercayaan kepada kepimpinan politik serta sains dan rasa tanggungjawab tinggi penduduk ke atas komuniti mereka.

“Penduduk Vermont sangat mengutamakan kesihatan mereka, itu adalah permulaan yang baik kepada program vaksinasi di sini.
“Mereka juga memberi kerjasama yang bagus dan patuh pada setiap arahan yang dikeluarkan,” kata Levine.
Vermont yang memiliki 94 peratus penduduk berkulit putih dan memiliki salah satu kadar pendidikan tertinggi di AS hanya mencatatkan sekitar 250 kematian akibat Covid-19.
AS secara keseluruhan telah mencatat lebih daripada 605,000 kes kematian yang berkaitan dengan Covid-19 sejak hampir dua tahun lalu.
Gabenor Vermont, Phil Scott menamatkan semua perintah berkurung berkaitan koronavirus selepas Vermont mencapai sasaran vaksinasi 80 peratus bulan lalu.
Antara cabaran program imunisasi yang berjaya diatasi Vermont dalam memvaksin penduduknya adalah memastikan penduduk yang tinggal di kawasan pergunungan, luar bandar dan ladang-ladang mendapatkan suntikan vaksin mereka.
Apabila janji temu di klinik kesihatan mengalami lambakan, kerajaan negeri mengambil inisiatif membuka kiosk suntikan vaksin di ladang, tepi tasik, taman negara dan sepanjang jalan raya utama bagi memudahkan penduduk luar bandar mendapatkan suntikan vaksin. – AFP


Upah RM1,000 bawa ketum dari Kedah ke Kelantan
Oleh ROSALWANI CHE SOH

4 Julai 2021, 6:13 pm
JELI – Upah sebanyak RM1,000 untuk sekali penghantaran daun ketum dari Kedah ke Kelantan dipercayai menarik minat dua lelaki untuk membawa bekalan bahan itu seberat 1.2 tan masuk secara haram ke negeri ini.
Kedua-dua suspek ditahan dalam tangkapan berasingan di sekatan jalan raya (SJR) Batu 6, Batu Melintang di sini semalam dan kelmarin selepas menyembunyikan muatan ketum di dalam sebuah lori dan sebuah kereta.
Ketua Polis Daerah Jeli, Deputi Superintendan Ahmad Arifin berkata, dalam tangkapan pertama pada pukul 1.30 pagi kelmarin, polis menahan sebuah lori selepas curiga dengan muatan yang dibawa pemandu yang berusia 28 tahun ketika tiba di SJR itu.
Katanya, pemeriksaan di ruang muatan mendapati lori itu membawa muatan anak pokok kelapa sawit sebelum menjumpai 100 bungkus plastik hitam yang terlindung disebalik tumbuhan tersebut.
“Berdasarkan pemeriksaan lanjut, plastik-plastik itu mengandungi daun ketum seberat satu tan. Pemandu menggunakan anak pokok kelapa sawit yang dibungkus dengan polibeg diletakkan di sekeliling bungkusan ketum bagi mengaburi mata pihak berkuasa.
“Ujian saringan air kencing mendapati suspek negatif dadah dan lelaki itu kini direman selama empat hari bermula Jumaat lalu sehingga esok,” katanya pada sidang akhbar di Ibu Pejabat Polis Daerah Jeli di sini hari ini.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Air Sungai Kopok bau busuk, warna hitam
Oleh KHAIRUL MOHD. ALI

4 Julai 2021, 6:35 pm
PASIR GUDANG – Jabatan Alam Sekitar (JAS) sedang menjalankan siasatan berhubung dakwaan terdapat pencemaran di Sungai Kopok, Kampung Perigi Acheh di sini yang menyaksikan airnya berwarna hitam dan berbau busuk dipercayai berpunca daripada sisa buangan bahan kimia.
Menteri Alam Sekitar dan Air, Datuk Tuan Ibrahim Tuan Man berkata, JAS Cawangan Pasir Gudang telah digerakkan ke lokasi pencemaran di sungai berkenaan pada pukul 3.30 petang, hari ini.
Menurut beliau, persampelan air Sungai Kopok di Jeti Nelayan Kampung Perigi Acheh itu telah dibuat untuk mengukur tahap kualiti air.
Keadaan air Sungai Kopok yang tercemar.
“Bacaan bagi parameter DO adalah 5.21 manakala pH 8.3 iaitu bcaaa pada julat normal, semasa pengukuran dijalankan, keadaan air sungai sedang pasang.
“Air sungai didapati tidak berbau dan kelihatan normal. JAS telah menyelusuri Sungai Daeng dan pengukuran in-situ telah dijalankan dengan bacaan DO adalah 4.19 dan PH 10.16,” katanya menerusi satu kenyataan hari ini.
Semalam, penduduk kampung tersebut mendakwa sungai berkenaan berwarna hitam dan mengeluarkan bau busuk sekali gus membimbangkan mereka kemungkinan ia berpunca daripada pencemaran sisa toksik.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


11,900 penduduk, pekerja kilang terlibat PKPD Kuala Muda
Oleh OTHMAN YAHAYA

4 Julai 2021, 5:58 pm
SUNGAI PETANI – Seramai 11,900 penduduk serta pekerja di 76 kilang di dua lokaliti di daerah Kuala Muda dikenakan Perintah Kawalan Pergerakan Diperketatkan (PKPD) bermula esok hingga 18 Julai depan.
Pegawai Daerah Kuala Muda, Abdullah Hashim berkata, PKPD dilaksanakan di Sungai Lalang dan Bakar Arang berikutan peningkatan kes Covid-19 membabitkan penduduk tempatan dan warga asing yang bekerja di sektor perindustrian di situ.
“Bagi lokaliti Sungai Lalang, ia melibatkan Taman Bandar Baru dan Taman Lembah Permai meliputi sebanyak 3,050 buah rumah dengan 11,600 penduduk.
“Kawasan itu sebelum ini diletakkan di bawah Kluster Industri Sungai Getah,” katanya pada sidang akhbar di sini hari ini.
Kata beliau, lokaliti Bakar Arang pula melibatkan Kawasan Perindustrian Bakar Arang terdiri daripada 76 kilang pelbagai sektor serta Taman Cahaya PKNK membabitkan 300 penduduk yang mendiami 104 rumah.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


11 berparti dadah ditahan, dikompaun RM44,000
Oleh MASTURAH SURADI

4 Julai 2021, 7:02 pm
KOTA TINGGI – Seramai 11 individu mengadakan parti liar ditahan dan dikenakan kompaun berjumlah RM44,000 dalam serbuan di sebuah rumah inap desa di Taman Desaru Utama, Bandar Penawar semalam.
Serbuan kira-kira pukul 4 pagi itu berjaya menahan lapan lelaki dan tiga perempuan berumur 17 hingga 25 tahun didapati berhibur dengan memasang muzik kuat di inap desa tersebut.
Ketua Polis Daerah Kota Tinggi, Superintendan Hussin Zamora berkata, susulan serbuan itu, semua suspek telah dikompaun kerana gagal mematuhi arahan Ketua Pengarah Kesihatan dibawah Peraturan 11(1) Peraturan2 Pencegahan dan Pengawalan Penyakit Berjangkit 2021 (Larangan berhimpun dlm premis bagi tujuan sosial).
“Nilai kompaun RM4,000 bagi setiap individu. Dalam serbuan tersebut, polis juga telah berjaya mengesan sejumlah dadah disyaki jenis ketamin berat kasar 4.19 gram dan enam biji pil ekstasi anggaran berat 1.8 gram,”katanya dalam kenyataan hari ini.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita hidup derita selepas ditinggalkan suami
Oleh DIYANATUL ATIQAH ZAKARYA

4 Julai 2021, 6:06 pm
MELAKA – Seorang wanita yang hidup atas ihsan jiran di Taman Merdeka di sini sejak tahun lalu terpaksa melalui hidup yang sukar sejak ditinggalkan suami termasuk mengutip buah mangga yang gugur di tepi jalan untuk makan bersama empat anaknya.
Norwaheda A. Rahim, 40, berkata, episod pergelutan keluarganya bermula selepas perlaksanaan Perintah Kawalan Pergerakan (PKP) tahun lalu mengakibatkan dia hilang sumber pendapatan menjual kuih-muih di kawasan perumahan berkenaan.
Katanya, dia dan empat anaknya berusia antara dua hingga 15 tahun kemudian ‘mengisi’ perut atas ihsan jiran tetangga, selain mengutip buah mangga yang gugur di kawasan awam di tepi jalan.
“Sebelum ini saya kutip buah-buah mangga yang gugur di tepi jalan, sekali-sekala ada yang menghulurkan sumbangan dan digunakan untuk membeli telur dan sardin.
“Pelbagai jenis masakan saya buat menggunakan lauk sama termasuklah telur sambal, telur masak lemak, telur kicap. Namun, semalam memang kami dah tak ada apa-apa untuk dimakan, sehinggalah ada yang beritahu saya untuk kibarkan bendera putih menggunakan tudung sekolah anak,” katanya.
Tambahnya, tindakannya mengibarkan bendera putih itu disedari seorang anggota polis unit peronda yang melalui kawasan perumahan itu kira-kira 15 minit kemudian.

Menurut Norwaheda, dia tidak sangka selepas itu ramai yang datang menghulurkan bantuan.
“Rumah ini juga bukan milik kami tetapi seorang rakan saya yang tidak lagi menetap di Melaka dan mengizikan kami ‘berteduh’ di sini. Namun, rumah ini tidak mempunyai bekalan air, mahupun elektrik selama tiga tahun,” katanya.
Jelasnya, dia hanya mengambil bekalan air di surau berhampiran menggunakan tong kecil dan berjimat.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki disyaki terlibat dengan kes bunuh ditahan
4 Julai 2021, 5:49 pm
PETALING JAYA – Polis menahan seorang lelaki warga asing disyaki terlibat dengan kes pembunuhan di sebuah rumah di kawasan Kota Damansara di sini semalam.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, polis menerima panggilan daripada orang awam pada pukul 2.50 petang semalam memaklumkan jirannya pulang ke rumah dalam keadaan cedera di muka dan badan serta berlumuran darah disyaki terlibat dalam pergaduhan.
“Bertindak atas maklumat itu, polis telah pergi ke sebuah rumah di Kota Damansara dan berjumpa dengan seorang lelaki warga asing berusia 40 tahun yang mengalami kecederaan yang mendakwa telah bergaduh dengan seorang lelaki tempatan di kawasan semak berdekatan sebuah sekolah.
“Siasatan lanjut membawa kepada penemuan mayat seorang lelaki warga tempatan di kawasan tersebut dengan kesan tetakan di kepala bersama sebilah sabit dipercayai senjata digunakan semasa kejadian,” katanya dalam satu kenyataan di sini hari ini.
Mohamad Fakhruddin berkata, susulan itu, polis kemudiannya menahan lelaki warga asing terbabit untuk siasatan lanjut.
“Pemeriksaan lanjut mendapati, mangsa berusia 51 tahun merupakan gelandangan yang tinggal di sebuah pondok dalam kawasan semak tersebut.

“Mangsa mempunyai satu rekod jenayah lampau bersabit kes curi kenderaan manakala suspek tiada rekod jenayah lampau, namun tidak mempunyai rekod dokumen perjalanan yang sah,” katanya.
Mengulas lanjut, Fakhruddin berkata, suspek ditahan reman selama tujuh hari bermula hari ini hingga 10 Julai depan untuk siasatan lanjut.
“Kes disiasat di bawah Seksyen 302 Kanun Keseksaan kerana membunuh dan Seksyen 6(1)(c) Akta Imigresen 1959/1963 kerana berada di negara ini tanpa memiliki dokumen perjalanan,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pusat pemberian vaksin AS mula ditutup
Oleh KOSMO!

4 Julai 2021, 6:00 pm
NEW YORK – Sasaran pentadbiran Presiden Amerika Syarikat (AS), Joe Biden untuk memberikan vaksin kepada 70 peratus penduduk semakin tipis apabila kebanyakan pusat-pusat pemberian vaksin di negara itu mula ditutup, lapor agensi berita Xinhua semalam.
Ia susulan beberapa negeri di AS sudah menamatkan sekatan berkaitan Covid-19 sekali gus mengehadkan pilihan lokasi untuk penduduknya menerima vaksin.
 “Antara lokasi yang ditutup baru-baru ini adalah pusat vaksinasi besar-besaran di United Centre, Chicago, Pusat Reggie Lewis di Boston dan klinik-klinik berskala besar di seluruh New York,”  kata satu laporan yang diterbitkan akhbar Wall Street Journal minggu lepas.
Bagaimanapun, laporan itu berkata, meskipun pusat-pusat tersebut ditutup, penduduk mempunyai akses yang luas untuk mendapatkan vaksinasi di farmasi-farmasi runcit.
“Mereka tidak perlu lagi mendapatkan janji temu atau hanya tertakluk kepada penerima berdasarkan keperluan,” ujarnya.
Sementara itu, laporan tersebut menjangkakan pada musim sejuk dan sepanjang musim bunga ini, cabaran yang akan dihadapi adalah untuk mendapatkan bekalan vaksin yang mencukupi.

“Bagaimanapun, disebabkan sebahagian besar penduduk AS yang secara sukarela telah pun menerima vaksin, program vaksinasi kini tertumpu kepada usaha untuk memvaksin mereka yang enggan dan tidak mempunyai akses yang mudah,” tambah laporan tersebut.
Sebelum ini, penyelaras Covid-19 White House, Jeffrey Zients berkata, sasaran 70 peratus yang diletakkan oleh Biden pada bulan Mei lepas telah pun dicapai dalam kalangan mereka yang berumur 30 tahun dan ke atas. – AGENSI


KKM nafi berita palsu tentang HKL
Oleh LUQMAN RIDHWAN MOHAMED NOR

4 Julai 2021, 6:53 pm
PETALING JAYA – Orang ramai diminta tidak terpedaya dengan berita tular di aplikasi WhatsApp yang mengatakan tentang keadaan terkini di Hospital Kuala Lumpur (HKL).
Menurut hantaran Kementerian Kesihatan (KKM) di Facebook, maklumat tular tersebut adalah palsu.
Berita palsu yang tular di aplikasi WhatsApp.
“Mohon kerjasama semua untuk tidak menyebarkannya. Dapatkan maklumat yang sahih hanya di media sosial rasmi KKM iaitu di Facebook, Twitter dan Instagram,” katanya hari ini.
Antara berita yang tular tersebut adalah terdapat lapan pesakit dari sebuah wad disahkan positif Covid-19 dan HKL kini sedang menguji kesemua pesakit dari wad berkenaan.
Selain itu, ia juga mendakwa HKL berada dalam masalah ekoran masalah seperti terlebih kapasiti serta sistem ventilasi tidak baik. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Katil mudah alih untuk pesakit strok
Oleh NIK SUKRY RAMLI

4 Julai 2021, 5:19 pm
KUANTAN – Impian seorang pesakit angin ahmar atau strok di Felda Bukit Sagu 1 dekat ini, untuk memiliki katil mudah alih menjadi kenyataan selepas menerima sumbangan daripada Ahli Parlimen Paya Besar, Mohd Shahar Abdullah, hari ini.
Khairolnizam Sulaiman, 36, yang tidak boleh bertutur dengan sempurna selepas diserang angin ahmar pada Ogos 2019 hanya mampu tersenyum dan berulang kali mengucapkan terima kasih kepada Mohd Shahar.
Ibu Khairolnizam, Rashidah Md Rejab, 60, berkata, katil mudah alih itu dapat menyenangkan pergerakan anaknya yang sebelum ini banyak memerlukan bantuan ahli keluarga lain.
“Kami sangat bersyukur kerana sumbangan ini sudah tentu dapat memudahkan pergerakan Khairolnizam selepas ini.
“Sebelum ini keadaan Khairolnizam pernah mendapat perhatian Pemangku Raja Pahang, (Tengku Hassanal Ibrahim Alam Shah) dan hari ini, YB (Mohd Shahar) datang dan serahkan katil mudah alih untuk kegunaan Khairolnizam,”katanya selepas kunjungan Mohd. Shahar di Felda Bukit Sagu di sini, hari ini.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Naim Daniel buka bank makanan, beri sabun, tuala wanita
4 Julai 2021, 5:03 pm
PETALING JAYA – Tidak hanya lantang bersuara tentang kepincangan kepimpinan negara ketika ini seperti lockdown dan kesusahan rakyat, pelakon yang juga penyanyi terkenal, Naim Daniel tampil menghulurkan bantuan kepada golongan memerlukan.
Menerusi InstaStorynya, pelantun lagu Sumpah itu berkongsi misinya hari ini membuka bank makanan atau ‘foodbank’ di stesen minyak Petronas Taman Pelangi Semenyih, Selangor.
Naim terlebih dahulu meminta kebenaran daripada pihak pengurusan stesen minyak berkenaan untuk membuka bank makanan sebelum kemudian membeli barangan keperluan asas di sebuah pasar raya berhampiran.
“Hari ini ada misi beli barang dapur target dalam 10 beg. Petronas Taman Pelangi Semenyih bagi kebenaran buka bank makanan di situ. Jadi saya pergi beli barang untuk diletakkan di situ nanti,” katanya.
Antara barangan yang dibeli Naim ialah beras, mi segera, garam, gula, biskut, lampin pakai buang bayi, susu, sardin dan tepung.
Pada masa sama, Naim terbuka menerima cadangan daripada pengikutnya yang mengusulkan untuk menambah dua jenis barangan keperluan iaitu sabun basuh dan tuala wanita.

“Dapat idea daripada pengikut dalam Instagram untuk beli sabun basuh dan tuala wanita. Jadi kita dah tambah barang-barang ini dalam senarai. Terima kasih kerana beri cadangan,” ujarnya.
Sementara dalam sebuah video yang dimuat naiknya sebentar tadi, penyanyi berusia 24 tahun itu turut menguar-uarkan kepada penduduk berdekatan stesen minyak berkenaan untuk datang mengambil barang keperluan jika memerlukan.
“Saya ada sediakan sedikit sumbangan kepada keluarga yang memerlukan dan tinggal berdekatan Taman Pelangi Semenyih.
“Tak kira apa bangsa dan agama, sila datang ambil. Jangan malu dan segan. Ambil mana yang perlu untuk kelangsungan hidup semua. Insya-Allah, semoga Allah tolong anda semua,” ujarnya.
Tindakan terpuji Naim menerima pelbagai respons positif daripada rakan artis dan peminatnya yang mendoakan agar penyanyi itu sentiasa dimurahkan rezeki. – K! ONLINE


Lelaki terlibat pertaruhan bola sepak ditahan
4 Julai 2021, 4:50 pm
KUALA LUMPUR – Polis menahan seorang lelaki dipercayai terlibat dengan aktiviti perjudian secara online dan pertaruhan bola sepak dalam satu Operasi Dadu / Operasi Soga VIII di Taman Bukit Indah, dekat sini malam tadi.
Bertindak atas maklumat, pada pukul 12.30 tengah malam, sepasukan polis menjalankan serbuan bersama pakar judi dari Ibu Pejabat Polis Kontinjen (IPK) Kuala Lumpur dan pegawai forensik Bukit Aman.
Ketua Polis Daerah Brickfields, Asisten Komisioner Anuar Omar berkata, polis berjaya menahan suspek yang berusia 41 tahun.
“Suspek mengaku terlibat dalam pengendalian perantis yang digunakan untuk permainan judi online dan juga ejen nombor ekor haram sejak kira-kira tiga tahun lalu.
“Analisa pakar judi ke atas barang kes yang dirampas mengesyaki terdapat unsur-unsur berkaitan perjudian secara online,” katanya dalam satu kenyataan hari ini.
Jelasnya, turut dirampas tiga telefeon bimbit pelbagai jenis, wang tunai berjumlah RM100,000 serta dua komputer riba.

Katanya, suspek direman selama empat hari bermula hari ini hingga Rabu bagi membantu siasatan di bawah Seksyen 4(1)c Akta Rumah Judi Terbuka 1953 dan 4A(a) akta yang sama. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Beruang matahari betina maut dirempuh
Oleh NIK NUR IZZATUL HAZWANI NIK ADNAN

4 Julai 2021, 5:36 pm
DUNGUN – Seorang guru wanita yang sedang dalam perjalanan ke sekolah gagal mengelak lalu merempuh seekor beruang matahari betina yang tiba-tiba melintas di Kilometer 367.5 Lebuh Raya Pantai Timur 2 (LPT2) berhampiran susur keluar Plaza Tol Bukit Besi dekat sini hari ini.
Dalam kejadian kira-kira pukul 8.30 pagi itu, haiwan liar seberat kira-kira 50 kilogram berkenaan mati akibat kecederaan parah di kepala dan beberapa bahagian badan.
Ketua Polis Daerah Dungun, Superintendan Baharudin Abdullah berkata, sewaktu kejadian, guru wanita berusia 50-an itu dalam perjalanan ke tempat kerjanya di Sekolah Menengah Kebangsaan Padang Pulut di sini.
“Setiba di lokasi kejadian, kereta jenis Hyundai Sonata yang dipandunya gagal mengelak lalu merempuh seekor beruang matahari yang tiba-tiba melintas lebuh raya.
“Impak rempuhan itu menyebabkan kereta dipandunya hilang kawalan lalu merempuh penghadang jalan,” katanya kepada Kosmo! di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


6,045 kes baharu
Oleh SITI A'ISYAH SUKAIMI

4 Julai 2021, 5:26 pm
PUTRAJAYA – Sebanyak 6,045 kes baharu dilaporkan hari ini, menjadikan jumlah kes Covid-19 sebanyak 778,652 kes.
Kementerian Kesihatan (KKM) dalam ciapan Twitter memaklumkan, daripada jumlah tersebut, Selangor merekodkan angka tertinggi sebanyak 2,262 kes diikuti oleh Kuala Lumpur sebanyak 616 kes dan Negeri Sembilan sebanyak 531 kes.
“Seterusnya, Johor (500 kes), Perak (384 kes), Sarawak (365 kes), Kedah (332 kes), Melaka (290 kes), Sabah (228 kes), Pulau Pinang (173 kes) dan Kelantan (124 kes).
“Pahang pula (95 kes), Labuan (75 kes), Terengganu (54 kes), Putrajaya (16 kes) manakala, tiada jangkitan baharu di Perlis hari ini,” katanya di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Kali pertama mengaji dengan suami, hati berbunga-bunga’
Oleh KOSMO!

4 Julai 2021, 5:48 pm
PETALING JAYA – Setiap orang ada cara berbeza untuk meluahkan kebahagiaan.
Frasa tersebut sesuai menggambarkan kegembiraan aktres Mawar Rashid apabila berkongsi momen bahagia saar pertama kali melakukan aktiviti mengaji bersama suami tercinta, Raf Yaakob.
Perasaan bahagia tersebut dikongsi Mawar menerusi satu perkongsian InstaStory bagi menjawab soalan pengikutnya, bagaimana mendapat semangat untuk kembali mengaji.
TANGKAP layar InstaStory Mawar yang berkongsi tentang perasaannya mengenai momen kali pertama mengaji bersama suami.
“Bagaimana awak dapat semangat untuk mengaji?” soal seorang netizen menerusi sesi soal jawab dalam InstaStory.
Balas pelakon drama Suamiku Paling Sweet itu, semangat tersebut dirasainya apabila mula membaca al-Quran bersama suaminya.
“Kali pertama mengaji dengan suami, hati rasa sangat teruja dan berbunga-bunga.

“Sudah lama berangan untuk mengaji bersama dengan suami, alhamdulillah dapat dan seronok sangat. Kami juga mencuba yang terbaik untuk kekal mengaji setiap hari,” tulis pemilik nama penuh Wan Mawar Shaputri Wan Abdul Rashid itu.
Tambah pemilik trofi Pelakon Filem Wanita Popular Anugerah Bintang Popular Berita Harian ke-33 itu, dia juga bersyukur kerana memiliki suami yang sentiasa membimbing dan mengingatkannya untuk terus beribadah kepada Tuhan.
“Terima kasih suami kerana mengajak dan berpesan untuk mengaji dan kejutkan bagi menunaikan solat Subuh. Semoga awak ditempatkan dalam syurga,” katanya ringkas.
Dalam perkongsian sama, Mawar juga memberitahu semangat untuk mengaji semakin membuak-membuak selepas belajar Iqra.
Sebelum ini, Mawar mencuri perhatian ramai dengan aktiviti mengajinya selepas membuat siaran langsung (IGlive).
Bahkan, dia juga dijadikan inspirasi oleh seorang seorang penyanyi baharu, Ai Wahida yang terbuka hati untuk mengaji selepas melihat perkongsian Mawar.
Untuk rekod, bekas finalis Dewi Remaja 2014/2015 itu mendirikan rumah tangga bersama Raf atau nama sebenarnya Raden Ahmad Faizal Yaakob pada 9 November 2017.
Hasil perkahwinan, pasangan itu dikurniakan dua orang cahaya mata iaitu Raden Muhammad, 3 , dan Raden Seri Rosabella Cinta yang kini berusia lima bulan.
Pada perkahwinan Raf terdahulu, dia turut dikurniakan dua cahaya mata iaitu Rayyan, 10, dan Raysaa pula berusia lima tahun. – K! ONLINE


Biri-biri jadi mangsa kajian makhluk asing
Oleh KOSMO!

4 Julai 2021, 5:45 pm
LONDON – Seorang pemburu objek terbang tidak dikenali (UFO) mendakwa, makhluk asing telah membunuh ribuan kambing biri-biri di Britain dalam beberapa siri eksperimen aneh yang dijalankan, lapor akhbar Daily Star semalam.
Carl Nally, yang menyiasat insiden kematian 600 ekor kambing biri-biri di sebuah ladang di utara Ireland berkata, dalam tempoh beberapa tahun lepas, ratusan petani melaporkan banyak kejadian haiwan ternakan mereka mati secara misteri.
Dia berpendapat pembunuh haiwan-haiwan itu sebenarnya terdiri daripada makhluk asing.
Dalam buku yang ditulisnya, Circle Of Deceit: A Terrifying Alien Agenda In Ireland And Beyond, Nally dan penulis bersama, Dermot Butler mendakwa, makhluk asing sedang melakukan eksperimen terhadap kambing biri-biri.
“Kami telah mengkaji dan menyiasat sebuah ladang yang menyaksikan 600 ekor haiwan di situ telah menjadi mangsa prosedur pembedahan aneh dalam tempoh 20 tahun, di mana beberapa bahagian badannya dikeluarkan.
“Kami percaya teknologi yang digunakan dalam pembedahan tersebut adalah amat canggih dan berasal dari dunia lain,” katanya.

Sementara itu, Nally menambah, kebimbangannya buat masa ini adalah berkemungkinan manusia pula bakal menjadi mangsa seterusnya.
“Manusia berdepan dengan insiden pembedahan sama yang dilakukan ke atas pelbagai spesies haiwan menggunakan teknologi kecerdasan yang sangat canggih, tidak dikenali dan hebat,” katanya. – AGENSI


Kereta mewah RM5.2 juta dipenyek jadi kepingan logam
Oleh KOSMO!

4 Julai 2021, 5:15 pm
MANILA –  Sebilangan pemilik kereta pelbagai jenama mewah di Filipina terpaksa berputih mata apabila kenderaan milik mereka dimusnahkan secara terbuka oleh pihak berkuasa, lapor akhbar The Sun semalam.
Hukuman tersebut berikutan kesemua mereka didapati terbabit dengan sindiket penyeludupan kenderaan secara haram.
Menerusi kerja-kerja pemusnahan yang dilakukan itu, sebanyak 21 kereta dengan nilai keseluruhan £900,000 (RM5.2 juta) dimusnahkan menggunakan jengkaut sehingga menjadi kepingan logam.
Antara model kereta yang terlibat adalah Bentley Flying Spur, Porsche 911, Mercedes SLK, Lotus Elise dan McLaren 620R.
McLaren 620R edisi terhad dijual pada harga £250,000 (RM1.4 juta) dan terdapat hanya 225 unit yang dihasilkan seluruh dunia.
Kenderaan-kenderaan mewah tersebut sebelum itu dirampas oleh pihak kastam Filipina selepas didapati diimport secara haram.

Presiden Filipina, Rodrigo Duterte sebelum ini memberi amaran bahawa kerajaan pentadbirannya serius dalam usaha membenteras aktiviti penyeludupan.
Beliau bertegas dengan keputusannya untuk memusnahkan kenderaan-kenderaan tersebut dan enggan melelongnya untuk mengumpul dana yang boleh digunakan terhadap penduduknya yang miskin. – AGENSI